Kisah Lelaki Yang Berjaya Tidak Makan Langsung Selama 382 Hari

Sempena bulan Ramadan ini, kami ingin membawakan satu kisah menarik mengenai puasa. Walaupun kisah "puasa" ini tidak sama seperti puasa yang dilakukan oleh umat Islam, ia masih merupakan sesuatu yang luar biasa.

Puasa melebih setahun lamanya adalah sesuatu yang luar biasa malah dianggap sebagai mustahil. Akan tetapi, satu jurnal perubatan lama mempunyai bukti saintifik bahawa pernah ada seorang lelaki yang tidak makan apa-apa selama 382 hari dan terselamat untuk berkongsikan kisah itu.

Satu kajian kes yang diterbitkan dalam Jurnal Perubatan Siswazah ediri 1973, mencatatkan kisah luar biasa tentang seorang lelaki Scotland yang "sangat gemuk" berusia 27 tahun telah berhenti makan selama 382 hari dalam cubaannya untuk menurunkan berat badan.

Walaupun hampir tidak tahan keadaan ekstrem itu, namun lelaki itu kekal dalam keadaan baik dan berjaya mencapai penurunan berat badan daripada 214 kg kepada 81 kg.

Menurut pada doktor di Sekolah Perubatan Universiti Dundee, berat badan lelaki itu kekal stabil pada 88 kg dalam masa lima tahun selepas menjalani puasa yang luar biasa itu.

Salah seorang doktor yang mengendalikan kes itu menulis bahawa beberapa tahun yang lalu, seorang pemuda gemuk telah tampil untuk mendapatkan rawatan. Pada mulanya, lelaki itu tidak berniat untuk berpuasa secara berterusan.

Namun, sejak dia berjaya menyesuaikan diri dengan baik, lelaki itu meneruskan niatnya untuk mencapai berat badan yang ideal sehingga direkodkan dalam Guinness Book of Records 1971 sebagai puasa yang paling panjang.

Lelaki yang bernama Angus Barbieri itu tidak makan apa-apa makanan pejal dan padat, sebaliknya terus bertahan di atas tenaga daripada simpanan lemaknya yang banyak serta potassium, sodium dan suplemen ragi yang dianggap pentung untuk fungsi biologi dalam badan.

Oleh itu, setiap pergerakan ususnya sangat jarang berlaku. Doktor menulis bahawa proses membuang najis berlaku hanya setiap 37 hingga 48 hari sahaja.

Untuk memastikan kesihatannya diperiksa sepanjang tempoh dia berpuasa, Barbieri melawat hospital dengan kerap untuk melakukan ujian darah dan air kencingnya. Doktor menggunakan keputusan ujian ini untuk memperkenalkan suplemen dan membetulkan sebarang kekurangan. Walaupun sukar dipercayai, rancangan ini sebenarnya berjaya dan Barbieri kekal dalam keadaan baik.

Menurut laporan itu lagi, walaupun Barbieri mengalami masalah gula rendah dalam darah tetapi dia masih bebas daripada sebarang gejala memudaratkan dan sihat untuk berjalan seperti biasa.

Bagaimanakah perkara yang dianggap hampir mustahil ini boleh berlaku. Pada tahun 2012, seorang saintis Australia, Dr. Karl Kruszelnicki, menerangkan perkara itu dalam satu muatan di laman web sains Australia Broadcasting Corporation.

Pada asasnya Dr. Karl mendakwa bahawa Barbieri mampu bertahan dengan lemak yang tersimpan dalam badannya, yang bertindak sebagai bahan bakar untuk tubuhnya.

Dr. Karl juga menulis bahawa selepas dua atau tiga hari berpuasa, majoriti tenaga kita datangnya daripada pecahan lemak. Molekul lemak memecahkan kepada dua bahan kimia berasingan iaitu gliserol (yang boleh diubah menjadi glukosa) dan asid lemak bebas (yang boleh ditukar kepada bahan kimia lain seperti keton). Badan manusia termasuk otak boleh berfungsi menggunakan glukosan dan keton sehingga akhirnya kehabisan lemak.

Menurut laporan daripada Chicago Tribune, pada masa itu Angus Barbieri tidak mempunyai makanan yang sesuai setelah tamat berpuasa 382 hari sehingga dia telah lupa bagaimana rasa makanan.

Barbieri ketika ditemuramah wartawan memberitahu bahawa dia hanya makan telur rebus, sekeping roti dan mentega. Barbieri juga memberitahu bahawa dia benar-benar menikmati makanan itu dan berasa merasa sangat kenyang.

Walaupun kisah mengenai Angus Barbieri ini adalah sesuatu yang menarik tetapi ia menunjukkan bahawa puasa yang begitu ekstrem tidak disyorkan, begitu juga dalam agama Islam.

Satu laporan yang dikeluarkan Snopes mendakwa bahawa puasa yang panjang sangat popular pada tahun 60-an dan 70-an. Namun, ia menjadi semakin dilupakan selepas banyak laporan perubatan dikeluarkan mengenai komplikasinya yang membawa kepada kematian.

Kini, puasa yang panjang hanya disyorkan sebagai sebahagian daripada rawatan dan diselia oleh doktor. Ia hanya disarankan apabila pesakit itu memenuhi kriteria perubatan tertentu.


Betul Ke Chimpanzee Makan Haiwan Reptilia Seperti Kura-Kura?

Chimpanzee merupakan salah satu haiwan yang dikatakan mempunyai kepintaran luar biasa berbanding haiwan lain.

Mempunyai kebolehan berjalan dua kaki dengan badannya tegak seperti seorang manusia serta mempunyai kebolehan menggunakan bahan yang ada disekitarnya untuk dijadikan peralatan. Chimpanzee juga mempunyai sistem komuniti yang mengamalkan cara hidup hirarki, dengan seekor pemimpin akan dilantik menjadi chimpanzee alpha yang dominan.

Chimpanzee mempunyai tabiat memakan haiwan lain, seperti semut, babun, tikus dan monyet lain. Cuma belum pernah direkodkan berlaku chimpanzee makan mana-mana haiwan reptilia. Bagaimanapun, penemuan penyelidik yang dilaporkan pada 23 Mei 2019, bakal mengubah tanggapan ini.

Tidak pernah dalam mana-mana laporan dan kajian yang dijalankan mendapati wujud tabiat memakan haiwan reptilia di kalangan chimpanzee. Bagaimanapun, sekumpulan chimpanzee liar yang tinggal di Taman Negara Loango, Gabon menunjukkan beberapa sifat baru yang belum pernah didapati selama ini.

Kajian yang dijalankan sejak Jun 2016 sehingga Jun 2018 itu membuktikan chimpanzee turut sama mempunyai kemahuan untuk makan binatang kura-kura. Apa yang menjadi persoalan kepada penyelidik adalah kenapa tidak ada kajian menemui tabiat serupa sebelum ini, berjaya dilakukan.

Pemerhatian yang dilakukan dalam beberapa sesi yang mengambil masa berbulan lamanya menemui bukti yang chimpanzee sebenarnya cukup gemarkan daging kura-kura. Penemuan itu hanya sekadar satu topik.

Apa yang lebih menakjubkan, adalah bagaimana kumpulan chimpanzee itu mengaplikasikan kemahiran mereka dalam mendapatkan daging kura-kura itu.

Kita semua tahu kura-kura tidak boleh memanjat pokok dan kelajuannya yang sangat perlahan, memudahkan haiwan itu menjadi mangsa. Bagaimanapun, sistem pertahanan cangkerangnya serta kebolehan kura-kura untuk bersembunyi di dalam cangkerang sudah beribu tahun lamanya melindungi haiwan tersebut.

Kura-kura daripada spesis kinixys erosa memang banyak didapati di kawasan taman negara tersebut. Berdasarkan pemerhatian penyelidik, mereka mendapati mana-mana kura-kura yang tidak bernasib baik bakal menjadi santapan chimpanzee yang lapar, khasnya chimpanzee jantan.

Pada mulanya, chimpanzee tadi akan mengutip kura-kura itu lalu di bawa naik ke atas pokok. Dengan menggunakan tangan mereka, chimpanzee tadi akan menghentakkan cangkerang kura-kura itu ke dahan pokok sehinggalah cangkerang tadi pecah.

Mereka juga menonjolkan sikap saling bantu membantu, seandainya ada yang gagal memecahkan cangkerang. Chimpanzee jantan yang lebih tua akan menolong memecahkan cangkerang yang keras, seterusnya sama-sama berkongsi makanan beramai-ramai.

Satu peristiwa yang paling menakjubkan disaksikan oleh penyelidik, melibatkan seekor chimpanzee alpha yang turut sama memburu kura-kura. Dia bertindak memecahkan cangkerang mangsanya, makan separuh sahaja dan kemudiannya meletakkan badan kura-kura itu di sebatang dahan. Keesokannya, selepas bangun tidur dan pergi berjalan selama 13 jam - dia kembali semula ke dahan tersebut lalu kembali makan makanan yang telah 'disimpan.'

Penyelidik berpendapat bukti penemuan kemahiran memecahkan cangkerang kura-kura ini merupakan satu penemuan yang membuka lebih banyak persoalan, yang perlu dijawab.

Walaupun banyak kajian berjaya menunjukkan chimpanzee menggunakan teknik serupa untuk memecahkan kacang misalnya, kajian ini adalah kajian pertama menemui bukti kemampuan chimpanzee dalam memecahkan cangkerang kura-kura dan juga bukti chimpanzee makan haiwan reptilia.

Salah satu perkara yang perlu dibuktikan sekarang adalah bagaimana kemahiran itu diperolehi oleh majoriti chimpanzee dalam kawanan tersebut. Teknik menghentak untuk memecahkan kacang merupakan kemahiran yang diajar dan dipelajari sehingga benar-benar mahir, kebiasaannya hanya ketika chimpanzee sudah berumur 9 ke 10 tahun.

Untuk menemui sekumpulan chimpanzee yang rata-ratanya sudah berkebolehan sedemikian rupa, merupakan sesuatu penemuan unik yang secara tak langsung memerlukan kita menukar kefahaman kita tentang tabiat makan chimpanzee dan haiwan-haiwan lain yang mirip dengan spesisnya.

Penulis cukup berminat dengan filem trilogi fantasi 'Rise of the Planet of the Apes', filem memaparkan chimpanzee yang mempunyai kemampuan melebihi biasa - jadi penemuan ini sedikit sebanyak membuatkan penulis seram juga.


Penyakit Suka Tayang Keintiman Dengan Pasangan di Khalayak Ramai - Public Display of Affection

Public Display of Affection (PDA) boleh diistilahkan sebagai sebuah perlakuan fizikal menunjukkan keintiman bersama pasangan di hadapan orang ramai. Walau bagaimanapaun, tahap penerimaan perlakuan intim yang dipertonton itu selalunya dipengaruhi oleh sesuatu budaya, agama dan konteks perlakuan itu sendiri.

Banyak kajian menunjukkan perlakuan keintiman secara fizikal ini biasanya dikaitkan dengan hasil positif dalam hubungan romantis sesuatu pasangan itu. Antara bentuk perlakuan fizikal ini termasuklah memegang tangan, pelukan, ciuman dan sebagainya.

Secara umumnya, PDA adalah tindakan semulajadi orang yang sedang hangat bercinta dengan pasangan masing-masing. Ianya menunjukkan anda berasa selesa dan selamat dalam perhubungan dengan pasangan masing-masing. Walau bagaimanapun, cara anda mengawal perasaan itu akan menentukan tahap PDA anda.

Namun, PDA juga boleh terjadi apabila seseorang individu itu berasa tidak yakin (insecure) mengenai hubungannya dengan pasangan. Contohnya, apabila seseorang individu itu berasa cemburu melihat hubungan pasangan orang lain, dia mungkin mempamerkan PDA untuk menunjukkan pada pasangannya secara senyap bahawa "kita pun romantik macam mereka kan?".

Penerimaan sesuatu masyarakat terhadap perlakuan keintiman secara fizikal antara pasangan ini kebiasaannya dipengaruhi oleh pelbagai budaya tempatan, kepercayaan agama dan konteks perlakuan tersebut itu sendiri.

Sebagai contoh, di negara-negara Barat, perlakuan ciuman antara pasangan lelaki dan perempuan di tempat awam dianggap sebagai perkara biasa dan boleh diterima masyarakat setempat. Begitu juga pelukan antara pasangan lelaki dan perempuan. Ia dianggap sebagai suatu kebiasaan.

Walau bagaimanapun, sekiranya anda mencium atau memeluk pasangan anda di khalayak ramai di Malaysia, anda pastinya akan dikecam. Hal ini disebabkan kebanyakan rakyat Malaysia mengamalkan budaya ketimuran yang sangat menjaga batas-batas pergaulan.

Selain itu, penerimaan perlakuan keintiman secara fizikal juga turut dipengaruhi oleh kepercayaan agama. Sebagai contoh, perbuatan mencium dan memeluk antara pasangan suami dan isteri adalah dibenarkan dalam agama Islam. Walau bagaimanapun, ia mestilah dilakukan secara tertutup dan bukan dipamerkan di khalayak ramai.

Hal ini disebabkan agama Islam amat menjaga privasi dan kehormatan kaum wanita. Perlakuan menunjukkan keintiman secara fizikal di khalayak ramai ini secara tidak langsung akan menimbulkan fitnah terhadap pasangan itu sendiri. Dalam Islam, perlakuan intim hanya dibenarkan di kawasan tertutup dan privasi sahaja.

Dalam majlis persandingan ketika majlis perkahwinan pula, bagi orang Islam mereka biasanya hanya akan memegang tangan pasangan dan mencium dahi pasangan sahaja. Ini berlainan dengan agama lain dimana adalah menjadi kebiasaan pasangan pengantin tersebut akan mengucup bibir pasangan dan memeluk pasangan masing-masing.

Terdapat banyak tahap perbuatan intim dan ianya boleh dikategorikan kepada 7 jenis antaranya memegang tangan, pelukan, urutan, mengusap/membelai badan, ciuman pada muka/dagu, pelukan dan ciuman di bibir.

Di negara Barat seperti Amerika Syarikat, ayat "Get a room!" biasanya akan digunakan oleh orang ramai terhadap pasangan yang menunjukkan perlakuan intim secara melampau-lampau di tempat awam. Hal ini disebabkan mereka menganggap pasangan tersebut melakukannya secara melampau (biasanya ciuman/pelukan) sehingga menimbulkan ketidakselesaan kepada orang lain yang melihatnya.

Sejak dahulu, ekspresi perasaan sayang antara lelaki dan perempuan bukan hanya terhad pada perlakuan fizikal tetapi juga secara penulisan surat, panggilan telefon dan bertemu antara satu sama lain.

Walau bagaimanapun, kewujudan media sosial seperti Facebook, Twitter dan banyak lagi menyebabkan sesetengah pasangan mula mempamerkan keintiman dan kasih-sayang bersama pasangan di media sosial. Bukan sahaja golongan dewasa, tetapi golongan kanak-kanak yang digelar "golongan WeChat" juga gemar berkongsi perkara yang dianggap romantik tetapi bila dibaca atau lihat akan menimbulkan rasa "geli".

PDA di media sosial dapat dilihat apabila sesebuah pasangan itu mula berkongsi status, gambar, video dan sebagainya bagi menunjukkan keintiman mereka. Tidak kurang juga yang gemar berkongsi screenshot perbualan dengan pasangan yang mungkin tidak sesuai untuk tatapan umum.

Adakah PDA sesuatu yang salah? Sama sekali tidak, namun haruslah berpada-pada. Jika anda perasan, PDA ini biasanya dilakukan oleh pasangan yang belum lagi berkahwin atau baru sahaja berkahwin.

Bagi pasangan yang sudah lama kahwin, mereka biasanya kurang memaparkan keintiman dengan pasangan, lebih berahsia dan hanya berkongsi kepada umum sekadar yang perlu sahaja. Bagi mereka, privasi dan rahsia bersama pasangan adalah terhad untuk mereka sahaja bukannya untuk pengetahuan dan tatapan umum.


Kisah Bapa Kandung Steve Jobs Juga Seorang Pelarian Syria - Abdul Fattah Jandali

Agak aneh jika generasi zaman kini tidak mengenali nama Steve Jobs kan?

Beliau terkenal sebagai seorang pencipta yang sangat berinovasi dari Lembah Silicon California, dengan menubuhkan Apple Computer, NeXt dan Pixar, serta membantu membawa produk-produk seperti komputer peribadi Mac, iPhone dan iPad ke dunia.

Malah, beliau juga terlibat dalam penghasilan filem seperti Toy Story dan Finding Nemo .

Namun apa yang kurang diketahui adalah walaupun Steve dilahirkan di California, beliau sebenarnya merupakan anak angkat dan bapa kandungnya merupakan seorang pelarian politik yang melarikan diri dari Homs, Syria.

Walaupun sesetengah orang bimbang dan takut dengan jumlah pelarian yang melarikan diri dari Syria, dan risau tentang kesan dari negara-negara lain yang mengambil berjuta-juta pelarian, namun ramai telah menyatakan bahawa pendatang Syria sebelum ini telah meningkatkan budaya, perniagaan dan teknologi Barat.

Dan antara pelarian Syria yang paling terkenal adalah bapa kandung Steve Jobs, Abdul Fattah Jandali yang kini berusia 88 tahun dan masih hidup, tinggal di Nevada, Amerika Syarikat.

Abdul Fattah dilahirkan pada tahun 1931 di Homs, Syria kepada pemilik tanah yang kaya.

Ayahnya adalah seorang jutawan yang memiliki "beberapa buah kampung" dan mempunyai kuasa penuh terhadap anak-anaknya.

Ibunya adalah seorang wanita Islam tradisional, suri rumah yang kebajikan rumah dan 5 orang anaknya, namun sedikit konservatif dan taat.

Abdul Fattah ingin melanjutkan pelajaran dalam bidang undang-undang di Universiti Damascus untuk menjadi seorang peguam, tetapi ayahnya tidak bersetuju, mengatakan bahawa terdapat "terlalu banyak peguam di Syria".

Di usia 18 tahun, beliau meninggalkan Syria dan berhijrah ke Lubnan untuk melanjutkan pelajarannya di American University of Beirut. Beliau menggambarkan Beirut sebagai bandar "di mana saya menghabiskan masa terbaik dalam hidup saya".

Di universiti, beliau adalah seorang aktivis untuk nasionalisme Arab dan membuat demonstrasi untuk kemerdekaan Algeria malah menghabiskan tiga hari penjara akibat tindakannya.

Protes dari tahun 1952 hingga 1954 memaksa Abdul Fattah melarikan diri dari Beirut.

Protes itu menuntut peletakan jawatan presiden Lubnan pada ketika itu, Bechara El Khoury, yang kemudian menjadi presiden Arab pertama yang meletakkan jawatan disebabkan oleh tekanan demonstrasi jalanan.

Tidak seperti kebanyakan pendatang Syria yang kini melarikan diri ke Eropah, Abdul Fattah berpindah ke New York di mana dia tinggal bersama saudaranya, Najm Eddin al-Rifai, yang merupakan duta Syria untuk Pertubuhan Bangsa-Bangsa Bersatu.

Beliau kemudiannya menyambungkan pelajaran di Columbia University dan Wisconsin University, di mana beliau menerima biasiswa yang membolehkan Abdul Fatah mendapatkan Ph.D. dalam Ekonomi dan Sains Politik.

Ketika di Winconsin University, beliau bertemu dan bercinta dengan seorang gadis Katolik Jerman-Swis bernama Joanne Carol Schieble, yang kemudiannya mengandungkan anak Abdul Fattah.

Namun bapa Joanne yang sangat konservatif tidak membenarkan anaknya berkahwin dengan Abdul Fattah kerana perbezaan agama.

Disebabkan hal ini, Abdul Fattah meninggalkan Joanne tak lama sebelum kelahiran bayi mereka pada 24 Februari 1955.

Bayi lelaki yang baru dilahirkan ini kemudiannya diletakkan untuk dijadikan anak angkat di San Francisco, dengan syarat bapa dan ibu angkat adalah Katolik dan berpendidikan tinggi.

Ibu bapa angkat pertama yang terpilih adalah sangat sesuai di mana mereka adalah Katolik, berpendidikan dan kaya, namun mengubah fikiran bahawa mereka menginginkan seorang anak perempuan.

Jadi, ini membuka peluang kepada satu lagi pasangan, Paul dan Clara Jobs, yang akhirnya menjadikan bayi lelaki tersebut sebagai anak angkat.

Akan tetapi, Joanne Schieble hampir-hampir enggan membenarkan pasangan Jobs menjadikan anaknya sebagai anak angkat kerana mereka tidak berpendidikan tinggi.

Namun hendak dijadikan cerita, Paul Jobs mewariskan minatnya terhadap mekanik kepada Steve yang membawa kepada persahabatan antara anak angkatnya itu dengan Steve Wozniak.

Persahabatan ini akhirnya membuahkan satu hasil yang mengubah dunia, iaitu Apple Computer.

Steve sangat benci apabila orang merujuk Paul dan Clara Jobs sebagai ibu bapa angkatnya atau mengatakan bahawa mereka bukan ibu bapanya yang sebenar.

Dan sikap Steve terhadap ibu bapa kandungnya agak berlainan dan berkata bahawa Abdul Fattah dan Joanne tak lebih daripada "bank sperma dan bank telur" untuknya lahir ke dunia.

Tak lama selepas Steve diambil sebagai anak angkat, Abdul Fattah bertemu semula dengan Joanne dan akhirnya berkahwin. Setahun kemudian mereka dikurniakan seorang anak perempuan, Mona Jobs, yang kini merupakan seorang novelis berjaya di Amerika Syarikat.

Steve tidak pernah bertemu dengan Mona sehinggalah beliau berusia 27 tahun.

Akan tetapi Abdul Fattah sekali lagi terpaksa berhijrah. Disebabkan masalah kewangan, dia pulang ke Syria dan berharap dapat bekerja dalam bidang diplomatik.

Tetapi kehidupan sebagai seorang diplomat tidak kesampaian, dan dia sebaliknya bekerja sebagai pengarah selama setahun di sebuah kilang minyak di Homs. Ketika di Syria, Abdul Fattah telah menceraikan isterinya.

Pada tahun 1962, dia kembali ke Amerika Syarikat tetapi tidak berhubung dengan Joanne yang ketika itu sudah berkahwin dengan seorang lelaki tempatan.

Abdul Fattah bekerja sebagai seorang pembantu profesor di Universiti Michigan dan kemudiannya di Universiti Nevada. Dia kemudiannya membeli sebuah restoran dan bekerja di Las Vegas.

Di usia 84 tahun, dia kekali sebagai Naib Pengerusi Boomtown Casino dan Hotel di Reno, Nevada.

Dalam hal ini, Steve Jobs percaya dia telah bertemu dengan ayah kandungnya secara tidak sedar ketika Abdul Fattah bekerja sebagai pengurus di sebuah restoran di Sacramento.

"Saya pergi ke restoran itu satu atau dua kali dan saya teringat saya bertemu dengan pemilik restoran itu yang berasal dari Syria. Dan saya pasti dia adalah ayah saya. Saya bersalam dengannya dan itu sahaja yang berlaku," kata Steve Jobs.

Kemudian, Mona mendedahkan bahawa Abdul Fattah sememangnya adalah pemilik restoran tersebut.

Steve memberitahu bahawa dia tidak mempunyai niat untuk meneruskan hubungan dengan ayahnya di mana beliau mengetahui serba sedikit tentang Abdul Fattah dan tidak begitu menyukainya.

Sebelum kematian Steve, Abdul Fattah menjelaskan bahawa dia tidak berhubung dengan anaknya tetapi percaya bahawa anak kandungnya itu seorang yang genius.

Abdul Fattah menolak gelaran "Bapa Penciptaan" yang mana sesetengah pihak cuba berikan kepadanya.

Dia juga menjelaskan bahawa sebab mengapa Steve diletakkan untuk diambil menjadi anak angkat adalah kerana ayah kekasihnya tersangat konservatif dan tidak membenarkannya mengahwini anaknya, membuatkan Joanne memutuskan untuk melepaskan bayi tersebut.

Berkenaan dengan kejayaan Steve, Abdul Fattah menjelaskan bahawa jika anaknya itu dibesarkan dengan nama orang Syria, beliau masih akan mencapai kejayaan yang sama kerana sangat pintar walaupun tidak menghabiskan pengajian di peringkat universiti.


Penyakit Unik Menyebabkan Ingatan Remaja Perempuan Ini "Reset" Setiap Hari

Hampir dua tahun yang lalu, Caitlin Little, adalah pelajar tahun dua di Southeast Guilford High School di Greensboro, Carolina Utara. Ketika itu dia telah mengalami gegaran otak semasa latihan merentas desa, yang menyebabkan berlakunya satu bentuk amnesia yang unik.

Perkara itu membuatkan semua ingatan barunya akan terpadam setiap malam ketika dia tidur. Setiap pagi, dia akan bangun tidur dengan ingatan bahawa ia adalah Oktober 2017.

Kes yang berlaku kepada Caitlin ini kedengaran sama seperti plot filem komedi romantis 50 First Dates. Dalam filem itu, watak lakonan Drew Barrymore terlibat dalam kemalangan kereta yang serius menyebabkan dia tidak dapat mencipta kengan baru selepas peristiwa itu dan akan bangun setiap pagi memikirkan ia adalah hari kemalangan berlaku.

Apa yang dialami oleh watak Barrymore itu adalah penyakit rekaan yang digelar sebagai "Sindrom Goldberg". Malah, seorang ahli neuropsikologi pernah menulis mengenainya dan mendakwa ia tidak mempunyai hubungan dengan mana-mana kondisi neurologi atau psikiatri yang diketahui.

Walau bagaimanapun, terdapat beberapa kes sebenar mengenai ingatan jangka pendek yang akan padam telah dilaporkan. Hari ini, kondisi yang dulunya rekaan filem 50 First Date itu dikenali sebagai satu gangguan yang diiktiraf secara perubatan iaitu amnesia anterograde.

Walaupun hampir dua tahun kejadian itu menimpa Caitlin, remaja berusia 16 tahun itu merasakan perkara itu baru sahaja berlaku semalam. Pada 12 Oktober 2017, kepala Caitlin tidak sengaja terhantuk apabila salah seorang rakannya tersadung di atasnya.

Jurulatih dan ahli neurologis Caitlin menyangka ia adalah gegaran yang teruk dan kesannya mungkin akan hilang setelah beberapa minggu. Namun, setelah sekian lama Caitlin masih lagi tidak menunjukkan peningkatan.

Sehingga hari ini, keadaan remaja itu masih lagi belum pulih. Ibu bapa Caitlin akan membangunkannya setiap pagi dengan lemah lembut, memberitahu hari apakah pada hari itu dan menjelaskan bahawa dia terhantuk kepalanya dengan kuat dua tahun yang lalu.

Bapa Caitlin memberitahu MyFox8 bahawa dia sentiasa risau sekiranya anaknya itu akan terkejut dan panik dengan apa yang berlaku, tetapi dia tetap terus memberitahu hal yang sebenarnya daripada menipu anaknya itu.

Mujurlah, kebiasannya Caitlin hanya akan terkejut dan bertanya "Bagaimana perkara itu berlaku?" setelah diterangkan oleh bapanya. Bapanya akan meminta agar Caitlin membaca jurnal yang terletak di sebelah katilnya, mengandungi nota tentang apa yang berlaku sejak daripada kemalangan itu. Jika ada sebarang persoalan, Caitlin akan bertanya kepada bapanya.

Amnesia anterograde yang menimpa Caitlin telah membuatkan persekolahan menjadi sangat sukar kerana ingatannya tidak mampu untuk menyimpan segala maklumat yang dipelajarinya setiap hari.

Caitlin malah tidak dapat mengingati nama gurunya sendiri sehingga terpaksa menulis setiap nama guru di semua buku teksnya. Guru pendidikan khasnya, Tracy Helms, mengatakan bahawa setiap pagi Caitlin menunjukkan reaksi seperti mereka bertemu untuk pertama kalinya.

Helms memberitahu WTKR bahawa setiap kali Caitlin masuk ke kelas, dia tidak mengecam gurunya itu. Dia malah tidak tahu di manakah tempat duduknya dalam kelas. Setiap hari dia seperti pertama kali menghadiri persekolahan.

Walaupun telah berjumpa dengan ramai doktor, tiada seorangpun yang dapat menyelesaikan masalah Caitlin. Ingatan remaja itu terus padam setiap kali dia tidur malam. Rawatan semasa Caitlin dilaporkan menelan belanja USD 1,000 setiap hari. Disebabkan kedua-dua ibu bapanya tidak bekerja buat masa ini, bil mereka semakin menimbun.

Mujur keluarga itu mendapat sokongan kewangan melalui platform tajaan GoFundMe selepas kes Caitlin disiarkan melalui dokumentari yang disiarkan oleh MyFox8 berjudul "Caitlin Cant Remember".

Keluarga Caitlin berharap suatu hari nanti 'suis' dalam otak anak mereka itu akan kembali normal dan dia dapat menjalani hidup normal. Pada masa yang sama, Caitlin mencuba sedaya upaya untuk mengatasi amnesia yang berlaku kepadanya.

Caitlin ketika ditemuramah memberitahu bahawa dia perlu menjadi sangat teratur. Dia mempunyai banyak nota untuk perkara yang perlu dilakukan setiap hari seperti perkara yang masih belum diselesaikannya atau perkara yang ingin dilakukannya.


Green Bank - Penempatan Yang Diharamkan Penggunaan Telefon, Internet dan Radio

Green Bank, sebuah kawasan penempatan yang terletak di West Virginia, United States mungkin boleh dikatakan penempatan paling senyap dan bosan di atas muka bumi. Di kawasan ini, tiada menara pemancar telefon, tiada internet bahkan radio dan televisyen.

Walau bagaimanapun, itu tidak bermakna Green Bank merupakan sebuah kawasan terpencil dan sangat ketinggalan daripada segi teknologi. Hal ini kerana di kawasan penempatan ini terdapat teleskop radio yang boleh dikendalikan yang terbesar di dunia. Ia dikenali sebagai Robert C. Byrd Green Bank Telescope (GBT).

Teleskop gergasi ini dioperasikan oleh organisasi National Radio Astronomy Observatory. Kewujudan GBT ini merupakan sebab utama yang menyebabkan penggunaan telefon, internet, radio dan televisyen telah diharamkan sama sekali disini.

Teleskop radio berfungsi dengan mengesan gelombang elektromagnetik yang datang daripada angkasa lepas. Signal gelombang ini adalah tersangat rendah dan sensitif sehinggakan sedikit sahaja gangguan gelombang radio daripada peranti elektronik dikatakan akan mengganggu bacaan teleskop radio ini.

Atas alasan ini, semua telefon bimbit, internet, radio dan segala alat komunikasi diharamkan disini. Malah, menara pemancar telefon juga tidak wujud disini. Menara pemancar radio dan telefon yang terdekat terletak sangat dari kawasan ini.

Bukan sahaja penggunaan telefon, internet, radio dan televisyen di haramkan. Malah, kenderaan yang menggunakan minyak petrol juga tidak boleh digunakan disini. Hal ini disebabkan enjin petrol menggunakan palam pencucuh (spark plugs) akan menghasilkan percikan elektrik yang menghasilkan gelombang elektromagnetik.

Pengharaman penggunaan telefon bimbit, internet dan peranti lain ini bukan sahaja terhad kepada kawasan Green Bank, tetapi meliputi kawasan seluas hampir 34 ribu kilometer persegi. Kawasan ini diisytiharkan sebagai "National Radio Quiet Zone".

Kesemua alat komunikasi dan peranti ini diharamkan bagi memastikan teleskop GBT dapat berfungsi sepenuhnya tanpa sebarang gangguan. Dalam zon khas ini, kawasan penempatan Green Bank adalah satu-satunya kawasan penempatan yang ada dan terletak paling hampir dengan teleskop gergasi ini.

Bagi kebanyakan daripada kita yang sudah biasa menggunakan telefon bimbit, internet dan televisyen dalam kehidupan seharian, kita pastinya akan merasa sangat bosan jika datang ke sini. Ianya seolah-olah kita berada di dalam ceruk hutan dan tiada perhubungan dengan dunia luar.

Walau bagaimanapun, bagi kira-kira 140 orang penduduk di pekan kecik ini, ianya bukanlah masalah besar bagi mereka malah pengharaman ini dianggap sebagai satu nikmat dan kelebihan.

Disini, kanak-kanaknya tidak dapat menghabiskan masa berjam-jam bermain telefon bimbit. Sebaliknya, mereka dilihat gembira dan bebas berbual dan bermain antara satu-sama lain, sama seperti kanak-kanak biasa sebelum kewujudan zaman telefon mudah alih.

Penduduk juga lebih rapat dan mengenali antara satu sama lain. Kerana kurangnya kedatangan orang luar ke kawasan ini, penduduk juga biasanya hanya membiarkan pintu hadapan rumah mereka tutup tidak berkunci. Seolah-olah mereka tahu tiada siapapun yang akan datang ke rumah untuk merompak memandangkan hubungan antara penduduk begitu akrab.

Walaupun penggunaan telefon bimbit dan internet diharamkan, ia tidak bermakna penduduk disini terputus hubungan dengan dunia luar. Terdapat khidmat telefon berbayar yang boleh digunakan disini dan ia adalah satu-satunya cara untuk berhubung dengan dunia luar disini.

Bagi orang luar, pastinya tiada siapapun yang mengimpikan untuk berhijrah dan membina kehidupan di bandar ini. Walau bagaimanapun, sejak kebelakangan ini, terdapat segelintir manusia yang mendakwa mempunyai hipersensitiviti terhadap elektromagnetik yang berpindah masuk ke sini.

Hipersensitiviti terhadap gelombang electromagnet atau electromagnetic hypersensitivity (EHS) adalah sejenis penyakit dimana pesakit yang terdedah kepada penggunaan peralatan atau peranti yang mempunyai gelombang elektromagnet akan mengalami pelbagai simptom seperti pening, loya, ruam, degupan jantung laju, lemah tubuh badan dan sakit dada daripada radiasi elektromagnet.

Walau bagaimanapun, penyakit EHS ini masih lagi tidak diiktiraf oleh pakar perubatan. Hal ini disebabkan pakar perubatan masih tidak dapat membuktikan EHS melalui kajian saintifik dan mereka berpendapat golongan EHS ini mungkin mempunyai masalah lain yang mempunyai simptom yang sama.


5 Superhero Yang Membawa Mesej Keagamaan Tanpa Segan Silu

Kebiasaannya, peminat siri adiwira sama ada melalui komik atau filem jarang memikirkan tentang agama yang dianuti watak-watak fiksyen kegemaran mereka.

Ini kerana majoriti watak yang diperkenalkan tidak secara terbuka menunjuk atau menayangkan kepercayaan masing-masing, membiarkan kita membuatkan kesimpulan sendiri. Walau bagaimanapun, wujud juga beberapa watak adiwira yang secara terang-terangan mempromosikan agama mereka tanpa berselindung lagi.

Betul ke ada? Ada! Ini adalah lima watak adiwira yang secara terbuka bangga dengan kepercayaan dan anutan masing-masing, dalam menjalankan tanggungjawab mereka.

Bibleman adalah apa yang akan terhasil, sekiranya beberapa orang paderi dari beberapa gereja diberikan peluang untuk menggunakan medium televisyen bagi menyebarkan ajaran Kristian.

'Bibleman' mengisahkan tentang seorang lelaki bernama Miles Peterson yang mempunyai hidup mewah namun ketika berdepan kesusahan sehingga tidak ada jalan keluar, menemui penyelesaian setelah mendekati Tuhan. Dia menukarkan dirinya menjadi Bibleman, adiwira yang berusaha menyebarkan ajaran Kristian pada semua.

Diterbitkan daripada tahun 1995 sehingga ke tahun 2010 dan dikritik kerana kualitinya yang nampak ala kadar. Siri ini kembali diterbitkan semula dalam bentuk animasi bermula tahun 2016.

Green Lama merupakan salah satu watak paling tua dalam senarai ini, dicipta pada tahun 1940-an. Identiti sebenar Green Lama adalah seorang hartawan bernama Jethro Dumont yang tinggal di New York, serta pernah belajar di Tibet selama 10 tahun.

Semasa di Tibet, Jethro telah mempelajari ilmu-ilmu mistik yang berkaitan dengan ajaran Buddha selain daripada seni mempertahankan diri. Menyedari kemampuan dan pengetahuan yang ada, Jethro nekad menggunakan kemahirannya untuk melawan kejahatan.

Kisah komik Green Lama sudah diperbaharui dalam versi lebih moden dan kali terakhir diterbitkan pada tahun 2015.

Berikutan ketiadaan komik yang memaparkan adiwira beragama Sikh, Supreet Singh bertindak mengambil risiko melancarkan kempen mencari dana bagi menerbitkan komik adiwira beragama Sikh. Hasilnya, terhasillah Super Sikh - sebuah komik yang memaparkan watak bernama Deep Singh yang berkhidmat melindungi keamanan dunia.

Lebih bersifat realistik, Super Sikh tidak memberikan kuasa kepada Deep Singh. Dia lebih kepada Batman yang memerlukan peralatan serta gajet untuk menyelesaikan masalah serta tidak mempunyai kostum tetap. Bagaimanapun, turban di kepalanya tidak pernah ditanggalkan kerana itu adalah identitinya yang paling penting.

Mampu menembak sinaran radioaktif daripada matanya, terbang dalam kelajuan tinggi serta mengeluarkan medan magnetik daripada tubuh - melihat senarai kuasanya saja penulis andaikan Sabra Man adalah adiwira paling kuat antara semua adiwira yang ada.

Identiti asal Sabra Man adalah seorang lelaki bernama Dan Bar On, salah seorang mangsa insiden Holocaust yang terselamat. Selepas menjalani prosedur, Bar On kemudiannya mendapat kuasanya.

Dalam kisah komiknya yang diterbitkan sejak tahun 1978, Sabra Man turut sama terlibat dalam pembentukan negara haram Israel, menyertai perang enam hari merampas Palestin pada tahun 1956 serta Perang Ramadan di antara Mesir dan Syria, menentang negara haram Israel pada tahun 1973.

Watak Kismet diiktiraf sebagai watak adiwira Muslim pertama di dunia, diperkenalkan pada era kegemilangan buku komik Amerika Syarikat pada tahun 1944. Walaupun begitu, Kismet hanya sempat mengisi empat judul penerbitan sebelum penerbitannya dihentikan atas masalah pelesenan.

Tidak banyak yang diketahui tentang watak ini sebelum jalan ceritanya ditambah baik pada siri penerbitan tahun 2015, memberikannya identiti sebenar seorang lelaki bernama Khalil Qisma yang berasal dari Algeria.

Sehingga kini watak adiwira Muslim pertama dunia ini diberikan penerbitan baru dengan siri atas taliannya dengan penerbitan secara mingguan oleh penerbit A Wave Blue World.


7 Fakta "Rare" Tentang Gunung Berapi Yang Ramai Tak Tahu

Dari zaman purba sehinggalah ke hari ini, gunung berapi tersangat popular dan telah banyak mempengaruhi imaginasi manusia.

Ia wujud di seluruh dunia dan ada di antaranya yang masih aktif dan sudah mati. Dan jika ditanyakan tentang gunung berapi, pasti ramai yang tidak dapat menjelaskan tentangnya melainkan gunung berapi mengeluarkan lava.

iluminasi.com kongsikan 7 fakta tentang gunung berapi yang bukan sahaja menakjubkan tetapi merupakan cara yang menarik untuk memahami dan mempelajari tentang Bumi dan sistem solar.

Walaupun gunung berapi boleh berbeza-beza mengikut bentuk, saiz dan ciri-ciri lain, salah satu cara terbaik untuk mengklasifikasikan gunung berapi adalah berdasarkan aktiviti yang berlaku.

Terdapat 3 klasifikasi di bawah kaedah ini, iaitu, aktif, tidak aktif dan mati.

Gunung berapi aktif sudah tentulah berada dalam klasifikasi 'aktif' dan boleh meletupkan bila-bila masa.

Walaupun gunung berapi tidak aktif kurang berbahaya daripada gunung berapi aktif, namun ia mempunyai potensi untuk meletus suatu hari nanti.

Gunung berapi yang sudah mati adalah salah satu yang dipercayai tidak mempunyai aktiviti secara kekal, sehingga dianggap tidak lebih daripada sebuah gunung biasa.

Sudah tentu ada definisi lain yang digunakan untuk mengklasifikasikan gunung berapi, seperti berdasarkan ketinggian atau bentuk.

Tetapi, ini adalah set definisi yang paling biasa digunakan untuk menentukan jenis gunung berapi.

Gunung berapi tidak eksklusif kepada Bumi sahaja. Sebaliknya, ia boleh ditemui di seluruh sistem suria dan ke atas.

Sebabnya adalah kerana ia wujud di mana-mana planet yang mempunyai teras cair, yang dicirikan oleh magma panas dan jenis cecair yang laing.

Dan memandangkan gunung berapi mempunyai plat tektonik yang terus bergerak, letusan gunung berapi akan berlaku bila-bila masa.

Kita dapat melihat gunung berapi di hampir semua planet utama dan bulan di dalam sistem suria.

Malah di luar sistem solar kita, para saintis telah menemui gunung berapi yang sangat besar. Menurut laporan National Geographic, sebuah planet exo yang dikenali sebagai "55 Cancri" mungkin mempunyai gunung berapi aktif di permukaannya.

Salah satu gunung berapi yang paling aktif dalam sistem solar boleh ditemui di Marikh.

Dikenali sebagai Olympus Mons, gunung berapi ini dikatakan mempunyai ketinggian kira-kira 22 kilometer, menurut pengukuran oleh Mars Orbiter Laser Altimeter.

Ini bermakna ia mempunyai ketinggian melebihi 2.5 kali ganda berbanding Gunung Everest yang hanya berketinggian 8.8 kilometer.

Gunung ini pertama kali ditemui pada tahun 1971 oleh kapal angkasa Mariner 9. Ia adalah gunung kedua terbesar yang pernah ditemui dalam sistem solar kita dan merupakan gunung berapi tertinggi di dalam sistem solar.

Harus diingat bahawa Olympus Mons bukan satu-satunya gunung berapi aktif di planet ini. Sebaliknya, Marikh mempunyai banyak gunung berapi di seluruh permukaannya dan kebanyakannya adalah tersangat tinggi.

Letusan gunung berapi sering mengakibatkan terciptanya kawasan tanah baru. Hal ini terutama berlaku dalam hal gunung berapi lautan, yang mana magma menyejuk di sekitar dasar gunung berapi dan menjadi keras.

Apabila lava dikeluarkan dari permukaan bumi, perairan di sekitar letusan menyebabkan ia menyejuk dan mengeras.

Akhirnya, letusan gunung berapi menghasilkan pembentukan permukaan pepejal yang luas di mana benih dan tumbuh-tumbuhan lain mula tumbuh.

Tak lama selepas itu, tumbuhan-tumbuhan ini menarik haiwan sekaligus membuatkan ia berubah menjadi sebuah pulau seperti yang lain.

Lebih menarik, tanah yang baru tercipta ini cenderung untuk menjadi sangat subur dan menghasilkan banyak tanaman.

Pembentukan tanah yang terbaru disebabkan oleh gunung berapi adalah Pulau Sholan dan Pulau Jadid disebabkan aktiviti gunung berapi bawah tanah di Laut Merah.

Pulau Sholan terbentuk pada tahun 2011 dan Pulau Jadid pada tahun 2013. Kedua-dua wilayah ini adalah milik Yaman. Malah, pulau-pulau Hawaii juga terbentuk akibat aktiviti volcano.

Di planet Musytari, terdapat sebuah bulan yang diberi nama Io. Ia adalah salah satu bulan yang paling aktif secara geologi dalam sistem solar.

Dengan lebih daripada 400 gunung berapi aktif yang memenuhi permukaannya, terdapat potensi untuk berlaku letupan gunung berapi yang tersangat besar pada bila-bila masa.

Kebanyakan gunung berapi besar ini menghasilkan sulfur dan sulfur dioksida yang boleh naik ke ketinggian lebih dari 500 kilometer dari permukaan tanah.

Sulfur dari gunung berapi ini menjadikan permukaan Io berwarna kuning, hijau, hitam dan merah.

Kerana haba dan tekanan oleh Bumi, berlian terbentuk di dalam kerak bumi. Apabila gunung berapi meletus, ia membawa berlian keluar dari kedalaman yang luas ini.

Sejenis magma yang jarang dijumpai dikenali sebagai kimberlite adalah sejenis batu yang mengandungi serpihan gunung berapi, mineral dan berlian.

Kimberlite mendapat nama dari bandar Afrika Selatan, Kimberley. Ini adalah bandar di mana berlian seberat 16.70 g telah mencetuskan berlakunya "diamond rush" pada 1869.

Tiub gunung berapi pada asasnya adalah tiub di mana lava mengalir. Memandangkan lava sering membawa berlian itu, anda boleh menemui banyak berlian dan bahkan barang kemas dalam tiub ini.

Lautan Pasifik mempunyai banyak lokasi di mana gerakan tektonik adalah yang paling aktif. Ini telah menyebabkan seluruh rantau ini menjadi tumpuan untuk aktiviti gunung berapi.

Malah, terdapat banyak pulau di seluruh Pasifik yang secara kolektifnya dirujuk sebagai "Ring of Fire" atau "Lingkaran Api Pasifik".

Pergerakan plat, parit lautan, dan rantau yang aktif secara volkanik bertanggungjawab membentuk lingkaran ini.

Ia sangat aktif dalam gempa bumi dan gunung berapi. Lingkaran Api Pasifik meliputi kawasan seluas 40,000 km yang mempunyai bentuk ladam kuda.

Ia terbentang luas dari Chile ke New Zealand. 90% daripada semua gempa bumi (termasuk gempa bumi besar) berlaku sepanjang lingkaran ini.

Pendek kata, ia merupakan antara salah satu kawasan gunung berapi paling aktif di Bumi dan boleh wujud di atas tanah serta di bawahnya.


5 Perubahan Baru Yang Perlu Dalam Sukan Bola Sepak

Ramai peminat bola sepak gemar menonton bola sepak, bukan hanya kerana kualiti perlawanan yang dipersembahkan malahan drama yang berlaku di atas padang.

Walaupun drama-drama atas padang menjadi penyedap cerita kepada perlawanan bola sepak yang sedang berlangsung, sudah banyak kali dibuktikan sukan bola sepak bukanlah sukan yang mempunyai peraturan bersifat adil. Ada banyak kelompongan dan kelemahan dalam undang-undang bola sepak yang akhirnya menyebabkan pemain serta peminat kecewa dengan apa yang telah berlaku di atas padang.

Sistem pengadil ke empat dan sistem VAR yang telah diperkenalkan banyak membantu mengatasi kelemahan pengadilan atas padang namun harus kita akui, masih banyak kelemahan yang ada. Ini adalah lima kelemahan dalam sistem peraturan bola sepak yang penulis rasakan perlu diolah, ditambah baik atau dimansuhkan sama sekali.

Dalam sukan hoki ais, sekiranya mana-mana pemain didapati melanggar peraturan mereka boleh diminta untuk keluar dan duduk di satu ruangan khas, sementara pasukan mereka perlu beraksi kurang seorang pemain. Selepas 2 minit, pemain itu akan dibenarkan beraksi kembali menyertai perlawanan.

Ada banyak situasi dalam sukan bola sepak di mana hukuman serupa lebih sesuai dikenakan, seperti tindakan kekasaran yang tidak disengajakan atau protes berlebihan terhadap keputusan pengadil. Pemain boleh diminta keluar sementara 5 minit misalnya, menyebabkan pasukannya terpaksa bermain 10 orang tanpa menjejaskan kualiti perlawanan yang berlangsung.

Sudah banyak perlawanan dirosakkan oleh keputusan pengadil yang perlu membuang pemain hanya disebabkan isu teknikal, jadi pengenalan 'waktu keluar sementara' ini pasti boleh menyeimbangkan perlawanan dengan lebih adil - tidak menghukum pasukan secara berlebihan.

Dalam banyak temubual dengan pemain bola sepak bertaraf dunia, satu persamaan yang kerap kali mereka sebutkan berkait dengan perasaan yang datang setiap kali menjaringkan gol. Ramai pemain mengaku mereka hilang kawalan diri, berada dalam keadaan euforia apatah lagi menjaringkan gol dalam perlawanan yang penting.

Salah satu kesalahan meraikan jaringan yang dikenakan kad kuning adalah membuka baju semasa sambutan. Sudah menjadi satu acara simbolik pemain menyertakan mesej di bawah baju mereka untuk ditayangkan kepada orang ramai dan malangnya tindakan itu seakan tidak disenangi pihak FIFA. Pada penulis, biarkanlah pemain gembira dengan cara mereka sendiri. Membuka baju secara sengaja atau untuk menayangkan mesej merupakan sesuatu yang unik dalam sukan bola sepak. Tindakan ini tidak sepatutnya dihukum - melainkan mesej buruk dipaparkan.

Pemain lejen Rivaldo terkenal dengan gelecekannya, namun dia juga terkenal sebagai pelakon bertaraf bintang. Dalam perlawanan Piala Dunia 2002 antara Brazil dan Turki, Rivaldo bertindak menipu pengadil berlakon cedera seperti disepak dengan bola dimukanya oleh Hakan Unsal, dari Turki.

Walaupun rakaman perlawanan menunjukkan bola hanya terkena pada kaki Rivaldo, lakonan hebat itu menyebabkan Hakan Unsal dibuang padang memudahkan tugas Brazil bertahan, ketika itu mendahului 2-1 hasil gol jaringan Rivaldo sendiri.

Dengan teknologi VAR yang ada, lebih mudah untuk pengadil mengenal pasti lakonan pemain. Pengenalan hukuman yang lebih keras seperti gantung 1 atau 3 perlawanan akibat simulasi, sudah pasti akan menyebabkan pemain tidak mudah lagi berpura-pura dalam mencapai kemenangan.

Sekiranya pemain didapati berlakon hanya selepas perlawanan berakhir, berikan mereka kad kuning dalam rekod.

Dalam perlawanan akhir Liga Juara-Juara di antara Barcelona dan Arsenal pada tahun 2006, penjaga gol Arsenal iaitu Jens Lehmann dibuang padang selepas mengasari pemain Barcelona sebagai pemain terakhir di barisan pasukannya. Ini menyebabkan perlawanan akhir yang pada ketika itu menemukan dua pasukan paling baik dari segi corak permainan menjadi perlawanan di mana satu pasukan menyerang lawan satu pasukan bertahan semata-mata.

Situasi yang berlaku kerap kali berulang disebabkan peraturan serupa. Ada masanya pasukan yang menjadi mangsa keadaan hilang seorang pemain dan dikenakan sepakan penalti - jadi dah dikira berganda-ganda hukumannya. Sudahlah perlu bermain 10 orang dan ketinggalan satu gol.

Peraturan ini perlu dimansuhkan oleh FIFA daripada mana-mana kejohanan, diubah kepada layangan kad kuning dan sepakan penalti, tidak kira di mana pun kekasaran dilakukan oleh pemain terakhir barisan pertahanan.

Walaupun sepakan penalti mempunyai unsur yang sangat dramatik bagi penonton, kemenangan dalam perlawanan akhir yang diputuskan melalui tendangan penalti agak kurang 'berprestij' berbanding menang dalam situasi perlawanan berlangsung seperti biasa.

Ini kerana sepakan penalti bergantung sepenuhnya pada nasib. Lihat saja bagaimana sepakan penalti ditentukan - balingan syiling bagi menentukan siapa yang akan menyepak dahulu dan di bahagian gol mana mereka akan menyepak.

Banyak pasukan dengan sengaja berlatih mengambil sepakan penalti, setiap kali ada perlawanan penting berlangsung. Hasilnya dapat dilihat, apabila perlawanan tiba ke masa tambahan, banyak pasukan mengubah taktik mengharapkan agar perlawanan dilanjutkan ke penentuan kotak penalti.

Apa solusinya? Setakat ini beberapa kaedah yang telah dicuba gagal dikekalkan, seperti peraturan jaringan emas. Idea untuk menterbalikkan senario, melakukan sepakan penalti dulu sebelum masa tambahan merupakan antara idea yang pernah disuarakan. Pemenang sepakan penalti yang sudah selesai dilangsungkan akan dianggap sebagai pemenang, sekiranya perlawanan masa tambahan berakhir dengan keputusan seri.

Jadi nak tak nak, perlawanan masa tambahan akan berlangsung dengan lebih rancak.


Tavolara : Dahulunya Negara Terkecil Dunia Yang Dihuni 1 Keluarga Sahaja

Di luar pesisir pantai Sardinia, Itali terdapat sebuah pulau kecil bernama Tavolara yang dahulunya merupakan sebuah kerajaan. Pulau ini begitu kecil dan hanya mempunyai keluasan dengan panjang 5 kilometer dan lebar 1 kilometer. Di satu bahagiannya yang menghala ke bahagian pantai Itali, terdapat sebuah gunung dan pantai.

Kawasan pantai inilah satu-satunya kawasan yang didiami oleh manusia di pulau ini. Lebih menarik, pulau ini suatu ketika dahulu hanya didiami oleh sebuah keluarga selama 200 tahun lamanya atau bersamaan dengan 7 generasi. Keluarga besar ini adalah daripada keturunan Giuseppe Bertoleoni yang mengisytiharkan pulau ini milik mutlaknya suatu ketika dahulu.

Giuseppe Bertoleoni merupakan seorang imigran yang telah tiba di pulau ini pada tahun 1807 dengan tujuan untuk memulakan hidup baru bersama salah seorang daripada 2 isterinya dan anak mereka. Beliau melarikan diri kesini untuk mengelakkan dikenakan hukuman kerana mengamalkan bigami.

Bigami adalah sebuah perkahwinan di mana seseorang lelaki mengahwini wanita lain walaupun sudah berkahwin dengan wanita lain. Perkara ini menjadi kesalahan di Itali pada waktu tersebut. Beliau pada mulanya datang seorang diri ke pulau ini sebelum turut membawa isteri dan anak-anaknya.

Di pulau ini, keluarga ini meneruskan kelangsungan hidup dengan menangkap ikan dan membela kambing.

Sebaik menjejakkan kaki di pulau ini, Giuseppe Bertoleoni menganggap dirinya sebagai pemilik pulau itu. Pulau ini dikatakan mempunyai spesis kambing unik dimana giginya berwarna emas kekuningan akibat memakan rumpai laut dan lichen yang ada di pulau ini.

Berita mengenai spesis kambing unik ini akhirnya sampai ke pengetahuan pemerintah Sardinia ketika itu, Raja Carlo Alberto yang akhirnya mengambil keputusan untuk datang berburu di pulau kecil ini pada tahun 1836. Beliau telah disambut oleh anak Giuseppe Bertoleoni iaitu Paolo yang turut berperanan menemaninya berburu.

Setibanya di pulau Tavolara, Carlo Alberto memperkenalkan dirinya sebagai Raja Sardinia. Paolo kemudiannya membalas kembali dengan mengatakan beliau adalah Raja Tavolara.

Setelah berjaya memburu beberapa ekor kambing dan menetap di pulau ini selama 3 hari, Raja Carlo Alberto sangat mengagumi adab dan tingkah-laku Paolo dan menganggapnya benar-benar layak untuk menjadi Raja di Tavolara. Tidak lama kemudian, Carlo Alberto menghantar sepucuk surat dari istananya yang mengiktiraf kedaulatan kerajaan Monarki di pulau ini.

Paolo kemudiannya menghasilkan sebuah jata rasmi bagi kerajaannya itu dan meletakkannya di dinding rumahnya. Malah, beliau turut melukis carta salasilah keluarga di dinding rumahnya dan membina sebuah tanah perkuburan di pulau ini sebagai tempat pengkebumiannya dan keturunannya kelak.

Malah, beliau turut membuat wasiat yang meminta di atas kuburannya kelak turut diletakkan sebuah mahkota, sesuatu yang tidak pernah dipakainya sewaktu beliau hidup.

Pada tahun 1900-an, Queen Victoria yang pada ketika itu sedang mengumpulkan gambar semua ketua pemimpin negara telah menghantar seorang jurugambar peribadi ke Tavelora untuk mengambil gambar keluarga ini. Ini secara tidak langsung merupakan satu bentuk pengiktirafan terhadap kerajaan di pulau ini.

Gambar yang diambil itu dikatakan masih disimpan dan digantung di muzium Buckingham Palae di London. Malahnya, ianya turut digantung megah di restoran yang diuruskan oleh keluarga ini di pulau ini.

Kedaulatan kerajaan yang diasaskan oleh keluarga Giuseppe Bertoleoni dikatakan menemui penghujungnya pada tahun 1934 apabila Itali menuntut kedaulatan ke atas pulau ini. Pada 1962, pihak NATO juga telah masuk ke pulau ini dan membina sebuah pangkalan disini, seterusnya menguasai hampir separuh daripada pulau ini dan mengehadkan akses kepada pelancong dari luar.

Kini, keluarga ini hanya memiliki 50 hektar daripada jumlah keseluruhan pulau ini. Walaupun tidak lagi dianggap sebagai penguasa dan pemerintah Tavelora, mereka masih dianggap pelindung yang menjaga kebersihan dan keharmonian pulau ini.

Walaupun terdapat usaha untuk menuntut kembali kemerdekaan, nampaknya permintaan tersebut langsung tidak diendahkan sama sekali. Namun, sekiranya ia benar-benar terjadi, Tavolara sekali lagi boleh digelar sebagai negara yang terkecil di dunia seperti waktu dahulu.


7 Fakta Menakjubkan Tentang Bahasa Arab Yang Ramai Tak Tahu

Pasti ada sebahagian daripada anda yang teringin nak belajar bahasa Arab kan? Tapi, ia tak semudah yang disangkakan malah merupakan antara salah satu bahasa paling sukar untuk dikuasai di dunia.

Sebagai contoh, terdapat lebih daripada 100 perkataan bagi "unta" dalam bahasa Arab dan lebih daripada 10 perkataan bagi "cinta".

Hal ini sebenarnya tidak menghairankan kerana ia datang dari bahasa yang sungguh berpuisi dan kaya sejarah sejak abad pertama.

iluminasi.com kongsikan 8 fakta menakjubkan tentang bahasa Arab yang ramai tak tahu.

Dengan lebih daripada 300 juta pengguna di seluruh dunia, bahasa Arab adalah bahasa rasmi di 26 buah negara.

Ia juga merupakan salah satu daripada 6 bahasa rasmi Pertubuhan Bangsa-Bangsa Bersatu dan PBB mengisytiharkan tanggal 18 Disember sebagai Hari Kebangsaan Arab apabila bahasa itu diluluskan secara rasmi pada tahun 2010.

Bahasa Arab adalah bahasa rasmi di Algeria, Bahrain, Komoros, Chad, Djibouti, Mesir, Eritrea, Iraq, Israel, Jordan, Kuwait, Lubnan, Libya, Mauritania, Maghribi, Oman, Qatar, Arab Saudi, Somalia, Sudan, Syria, Tunisia , Emiriah Arab Bersatu, Yaman, Palestin, dan Sahara Barat.

Bahasa Arab klasik berasal dari abad ke-6, tetapi versi bahasa terdahulu sudah wujud terlebih dahulu termasuk dialek Safaitic.

Dialek Safaitik adalah sejenis dialek Arab lama yang digunakan oleh penduduk nomad pra-Islam di padang pasir Syro-Arab.

Bahasa Arab klasik, atau dikenali sebagai Arab Quran (digunakan sebagai standard), berasal dari teks-teks sastera dari zaman Umayyad dan Abbasid.

Bahasa Arab standard moden adalah bahasa Arab yang digunakan dalam akhbar, novel dan buku teks.

Bayangkan terdapat orang di 26 buah negara di dunia ini dengan sempadan geografi, budaya, bandar, dan kumpulan yang berbeza, semuanya bercakap bahasa yang sama.

Pelbagai jenis bahasa Arab yang digunakan dalam negara atau sesuatu kawasan berbeza dengan ketara berbanding MSA dan Bahasa Arab Klasik.

Sebagai contoh, orang Syria, Palestin, Arab Saudi atau Mesir boleh berkomunikasi antara satu sama lain dengan mudah.

Tetapi, mereka akan mengalami kesulitan untuk berkomunikasi dengan orang Maghribi atau Algeria, yang mempunyai pengaruh yang lebih besar dari bahasa Perancis.

Walaupun merupakan antara bahasa yang paling sukar, namun bahasa Arab sangat unik.

Setiap kata nama, kata sifat dan kata kerja dibina atas sistem 3 huruf utama, dengan perubahan dalam konsonan dan vokal.

Perkataan paling biasa bagi "cinta" dalam bahasa Arab adalah "hubb". Ia datang dari perkataan akar yang sama dengan perkataan "benih", yang mana mempunyai potensi untuk menumbuhkan sesuatu yang indah.

Ini membuktikan bahawa bahasa Arab adalah bahasa puisi. Juga, terdapat lebih daripada 100 perkataan untuk menggambarkan "unta".

Al-Jafool' bermaksud "unta yang takutkan semua benda". Dan bagi perkataan unta selebihnya, anda boleh terokai sendiri.

Ramai yang tak sedar bahawa mereka sebenarnya tahu berbahasa Arab. Perkataan dari bahasa Arab dipinjam ke dalam pelbagai bahasa termasuklah bahasa Inggeris.

Salah satu sifat yang menjadikan bahasa Arab unik dan agak rumit sehingga anda mahir tentangnya adalah sistem penulisannya mengikuti abjad.

Abjad adalah sistem di mana setiap huruf bertindak sebagai konsonan dan bukan vokal. Ini memerlukan penggunanya menyediakan huruf vokal menggunakan penanda vokal.


5 Sebab Mengapa Khidmat "Virtual Assistant" Sering Menggunakan Suara Wanita

Pada masa kini, khidmat pembantu suara (voice assistant) digunakan secara meluas. Contoh paling mudah adalah teknologi Siri yang dibangunkan oleh Apple dan Alexa yang dibangunkan oleh Amazon.

Siri dan Alexa adalah teknologi pembantu maya yang membolehkan pengguna memberikan arahan dan akan menjawab kembali arahan atau pertanyaan anda. Sekiranya anda perasan, kesemua pembantu suara ini menggunakan suara wanita. Mengapakah suara wanita menjadi pilihan dalam hampir kesemua teknologi pembantu suara?

Bukan sahaja suara, malah kebanyakan teknologi ini juga dinamakan menggunakan nama wanita. Selain Siri dan Alexa, Cortana yang dibangunkan oleh Microsoft dan Bixby oleh Samsung juga turut menggunakan nama dan suara wanita. Apakah sebab disebalik penggunaan suara wanita ini?

Sejak sekian lamanya, wanita dianggap sebagai pembantu bagi kaum lelaki tidak kiralah di rumah mahupun di tempat kerja. Ini merupakan antara sebab utama servis pembantu suara memilih untuk menggunakan suara wanita berbanding lelaki.

Dalam erti kata lain, khidmat pembantu suara merupakan pembantu dan setiusaha dalam dunia digital. Dengan menggunakan suara wanita, ia seolah-oleh membuatkan pembantu suara wanita itu benar-benar wujud di dunia yang nyata. Walau bagaimanapun, ini tidak sesekali bermakna wanita mempunyai martabat lebih rendah daripada orang  lelaki.

Terdapat satu lagi teori mengapa suara wanita digunakan secara meluas dalam teknologi pembantu suara. Pendapat ini diutarakan oleh Clifford Nass, seorang Professor dari Stanford University dalam sebuah wawancara bersama stesyen CNN pada tahun 2011.

Menurut beliau, telinga manusia secara semulajadinya lebih gemar mendengar suara wanita. Hal ini mungkin berkait rapat dengan peringkat awal kehidupan manusia dimana sejak didalam rahim lagi, bayi sudahpun mendengar suara ibu mereka selama beberapa bulan. Malah, sejak kecil lagi kebiasaannya seorang bayi akan menghabiskan banyak masa dengan seorang wanita iaitu ibunya sendiri.

Karl Fredric Mac Dorman, seorang pakar kajian interaksi manusia dan komputer dari Indiana University mempunyai teori yang berlainan. Menurutnya, ia bukan hanya berkait rapat antara hubungan manusia dengan komputer, tetapi manusia dengan manusia. Beliau dan rakannya juga sudah mengkaji reaksi manusia terhadap suara wanita dan lelaki dan mengetahui suara siapakah yang lebih digemari.

Dalam kajian tersebut, beliau dapati majoriti manusia lebih menggemari suara wanita. Hasil kajian ini mungkin turut dipengaruhi stigma hubungan lelaki dengan lelaki lain. Beliau berpendapat kebanyakan lelaki lebih suka mendengar suara wanita dan kebanyakan wanita juga tidak kisah mendengar suara wanita lain.

Penggunaan suara wanita dalam khidmat "virtual assistant" turut dikaitkan dengan streotaip manusia pada suara wanita itu. Suara wanita menjadi pilihan memandangkan suara wanita kelihatan lebih lembut dan mudah didengari dengan jelas.

Kajian yang dilakukan terhadap pengguna yang kerap menggunakan khidmat virtual assistant seperti Alexa, Siri, Cortana dan sebagainya mendapati 90% daripada pengguna sangat berpuas hati dengan penggunaan suara wanita yang dikatakan lebih sedap didengar dan mesra.

Antara "virtual assistant" yang menggunakan suara lelaki yang pernah wujud adalah HAL 9000 yang dipaparkan dalam filem 2001: A Space Odyssey. HAL 9000 digambarkan sebagai "virtual assistant" yang menyeramkan dan menakutkan. Penggunaan suara lelaki pada HAL 9000 mewujudkan stereotaip bahawa suara lelaki biasanya dikaitkan dengan perkara jahat.

Idea penggunaan suara lelaki sebagai watak jahat bermula dengan HAL 9000 dan ianya menjadi streotaip sehingga menyebabkan banyak watak jahat turut menggunakan suara lelaki. Contoh lain adalah watak Ultron dan Sonny dalam filem I, Robot.


Sejarah Istilah " Uncle Sam" Bagi Merujuk Negara Amerika Syarikat

Negara Amerika Syarikat sememangnya mempunyai sejarah yang unik dan sepanjang. Negara ini juga sering digelar sebagai negara "Uncle Sam". Persoalannya, siapakah Uncle Sam ini? Siapakah invidividu ini sehinggakan namanya begitu sinonim dengan negara Amerika Syarikat.

Walaupun terdapat pihak yang mempersoalkan asal-usul istilah "Uncle Sam" ini, ramai pihak berpendapat ia dikaitkan dengan seorang ahli perniagaan dari New York bernama Samuel Wilson. Beliau dikenali ramai sebagai "Uncle Sam" Wilson dimana perkataan "Sam" itu adalah singkatan namanya.

Samuel Wilson adalah seorang ahli perniagaan yang membekalkan daging kepada kerajaan Amerika Syarikat ketika era peperangan pada tahun 1812. Stok daging yang dihantarnya ini akan diletakkan dalam tong yang akan dicop dengan indentifikasi "U.S" untuk menandakan ianya adalah hak milik kerajaan.

Mungkin kebetulan, identifikasi "U.S" ini boleh merujuk kepada "Uncle Sam" dan "United States" kerana huruf awalan kedua perkataan ini adalah sama. Tentera Amerika Syarikat pada ketika itu mula bergurau sesama mereka dengan mengatakan identifikasi "U.S." itu digunakan oleh Uncle Sam untuk merujuk namanya sendiri dan bukanlah sebagai tanda ianya milik Amerika Syarikat.

Penggunaan identifikasi "U.S." ini dikatakan telah menyebabkan gelaran Uncle Sam telah digunakan untuk merujuk kepada Amerika Syarikat. Ramai pihak menganggap bahawa "Uncle Sam" mungkin merupakan identifikasi atau kodnama yang merujuk kepada Amerika Syarikat.

Lama-kelamaan, penggunaan perkataan Uncle Sam bagi merujuk kepada negara Amerika Syarikat telah melekat dan digunakan secara meluas.

Istilah "Uncle Sam" ini menjadi semakin popular bagi merujuk kepada negara Amerika Syarikat apabila beberapa orang kartunis tempatan mula menggunakan istilah ini daripada awal 1830-an sehingga 1861.

Selain itu, kartunis terkenal seperti Sir John Tenniel dan John Leech daripada majalah lawak British, Punch, turut mempopularkan watak Uncle Sam apabila melukisnya sebagai seorang lelaki yang matang, memakai topi dan seluar yang mempunyai corak berjalur.

Seorang lagi kartunis popular Thomas Nast terus menambah baik imej ini dan dibantu dengan ramai lagi kartunis lain, imej dan gelaran Uncle Sam ini menjadi semakin sinonim dengan Amerika Syarikat.

Salah satu imej popular yang memaparkan lukisan imej Uncle Sam ini adalah poster untuk merekrut askar Amerika Syarikat pada Perang Dunia Pertama. DIsertai dengan kapsyen "I Want You", ia memaparkan Uncle Sam sebagai seorang lelaki matang berambut putih dan mirip Presiden Abraham Lincoln.

Imej tersebut juga memaparkan Uncle Sam memakai pakaian yang mempunyai elemen rekabentuk bendar Amerika Syarikat. Contohnya, penggunaan topi dengan jalur merah dan biru dan bintang putih. Ianya turut digunakan dalam poster merekrut tentera Amerika Syarikat pada Perang Dunia Kedua.

Sebahagian besar daripada kita pasti pernah melihat imej poster yang sudah pun dijadikan meme ini. Lukisan ini dihasilkan oleh seorang pelukis bernama James Montgomery Flagg.

Menariknya, pada tahun 1961 pihak Kongres Amerika Syarikat sendiri telah mengiktiraf Samuel Wilson sebagai pencetus gelaran Uncle Sam buat negara Amerika Syarikat.

Pengiktirafan ini seolah-oleh satu penerimaan kerajaan Amerika Syarikat terhadap gelaran "Uncle Sam" yang diberikan kepada negara tersebut. Malah, setiap tahun pada tarikh 13 September juga diisytiharkan sebagai "Uncle Sam Day".

Samuel WIlson meninggal dunia pada tahun 1854 ketika berusia 88 tahun. Jasadnya telah disemadikan bersebelahan kubur isterinya Betsey Mann di kawasan tanah perkburan Oakwood di pekan Troy, New York. Maka, tidak hairanlah pekan ini mendapat gelaran "The Home of Uncle Sam".


Nordlingen - Bandar yang Dibina Dalam Kawah Hentaman Meteor

Apakah yang akan anda lakukan apabila meteor terhempas ke Bumi dan meninggalkan kesan kawah selebar 25km? Bagi salah satu kawah ini, mereka telah membina sebuah bandar di dalamnya.

Selamat datang ke Nordlingen, Jerman. Bandar yang terletak dalam tapak kawah yang terhasil daripada hentaman meteor ini mula diduduki pada tahun 838 M. Dengan hentaman itu jugalah, kawah ini dipenuhi dengan batu yang dipanggil "suevite".

Suevite adalah batu berbintik dengan pecahan kaca, kristal dan berlian yang berkilau-kilauan. Penduduk di sini telah menggunakan batu suevite ini untuk membina tembok bandar, gereja dan rumah mereka. Gereja St. Georg di bandar ini dikatakan mengandungi 5,000 karat berlian.

Bahan-bahan yang terkandung dalam batu suevite ini mungkin mengapa tembok di Nordlingen ini masih lagi utuh walaupun setelah mengharungi "Perang 30 Tahun" pada abad ke-17.

Hanya beberapa buah bandar di Jerman sahaja yang masih mempunyai tembok zaman pertengahan sehingga hari ini seperti tembok yang popular di Rothenberg. Namun, dinding di bandar Nordlingen ini benar-benar utuh dan masih lagi berdiri sepanjang 3km.

Di samping itu, tangga menuju puncak menara gereja St. Goerg yang dilaporkan memberikan sudut pandangan terbaik untuk melihat bandar itu juga diperbuat daripada batu suevite ini dan kadang-kala memberi pantulan cahaya yang terang.

Bandar-bandar lain seperti Rothenberg telah menggunakan batu suevite ini sebagai bahan biaan tetapi tidak sampai ke tahap Nordlingen menggunakannya. Kawah di Nordlingen dianggarkan mengandungi 72,000 tan berlian.

Namun, berlian di situ semuanya mikroskopik dan bersaiz kurang daripada 2mm lebar. Ia tidak boleh dilombong atau dijual begitu sahaja. Ia hanya berfungsi menambah kualiti yang kuat dan berkilat pada batu yang mengelilinginya.

Sepanjang sejarah bandar itu, penduduknya tidak mengendahkan batu yang berkilauan itu dan tidak tahu bahawa ia terbentuk melalui hentaman meteor sehinggalah pada pertengahan tahun 1960-an.

Sebelum itu, mereka percaya bahawa kawah yang mereka duduki itu adalah disebabkan oleh gunung berapi. Kebenaranhya diketahui setelah kawah itu dikaji oleh ahli geologi bernama Eugene Shoemaker dan Edward Chao. Eugene Shoemaker dikenali kerana menemui Komet Shoemaker-Levy 9 bersama isterinya Carolyn S. Shoemaker dan David H. Levy.

Sejak itu, bandar Nordlingen menjadi tumpuan NASA dan angkasawan daripada Agensi Angkasa Lepas Eropah. Semasa mereka membuat persiapan untuk misi Apollo 14 dan 16, para angkawasan melawat Nordlingen untuk mengkaji batu suevite agar memahami dengan lebih baik apa yang mungkin mereka hadapi di bulan.

Sebagai balasan, mereka membawa balik sampel batu bulan kepada penduduk di bandar itu. Kini, batu itu dipamerkan di Muzium Nordlingen. Pengkaji juga dapat memahami dengan lebih banyak tentang meteor yang pernah menghentam tapak bandar Nordlingen.

Meteor itu dianggarkan selebar 1km dan mempunyai berat sekitar 3 billion tan. Ketika jatuh, ia bergerak selaju 25km sesaat. Walaupun sebesar 1km lebar tetapi impaknya menghasilkan kawah selebar 25km. Haba dan kekuatan yang terhasil daripada hentaman itu telah menukar gelembung karbon kepada bentuk berlian kecil.

Hentaman meteor juga menyebabkan terbentuknya tasik garam purba, di mana tanahnya kaya dengan nutrien. Sejak dari dahulu lagi kawasan itu menjadi tapak kuari dan perlombongan kerana kehadiran batu suevite.

Disebabkan itu juga Nordlingen terkenal sejak dahulu dan mempunyai sejarah yang lama. Bandar itu terletak bersebelahan penempatan Rom purba dan pernah dikenali sebagai "Bandar Bebas" yang sibuk dengan perdagangan.

Pesta yang diadakan di Nordlingen pada zaman dahulu adalah antara pesta yang terkenal di kawasan itu. Salah satunya ialah pertandingan menunggang kuda "Scharlachrennen" yang diadakan di bandar itu dengan rekod terawal pada tahun 1463.

Namun, tamadun purba di kawasan itu telah hadir lebih awal lagi. Pada tahun 1908, sebuah sistem gua ditemui di luar Nordlingen dan di dalamnya terdapat 33 tengkorak manusia yang disusun dalam bulatan, menghadap matahari terbenam dan dicatkan dengan warna merah bunga.

Tengkorak itu dianggarkan berusia 8,000 tahun. Persoalannya ialah, apa yang mereka buat di kawasan itu. Mungkin manusia zaman purba juga percaya bahawa batu bersalut berlian di situ mempunyai kuasa ajaib untuk tujuan pemujaan.

Antara fakta lain yang menarik tentang bandar Nordlingen ialah, ia pernah digunakan sebagai latar belakang dalam pembikinan filem Willy Wonka and the Chocolate Factory.


Ram's Horn : Emas Paling Berharga dan Paling Tulen Di Dunia

Bercakap tentang emas, istilah yang biasa kita dengar lebih kepada angka-angka tentang ketulenan emas, dengan emas 999 dianggap sebagai emas paling tulen di kalangan semua jenis emas.

Walaupun begitu, tidak ramai yang mengetahui tentang sebongkah emas berbentuk unik yang didakwa sebagai emas paling tulen dalam dunia. Apa yang menjadikannya unik adalah bentuknya yang seperti wayar atau tali, berlaku secara semulajadi. Selain itu, keseluruhan jalinan wayar emas tadi membentuk satu bongkah yang sangat istimewa.

Kerana itulah bongkah emas itu dinamakan 'Ram's Horn' kerana bentuknya menyerupai tanduk kambing. Selama lebih 130 tahun tersimpan, akhirnya rahsia emas itu bakal diketahui tidak lama lagi.

Penemuan 'Ram's Horn' yang unik berlaku pada tahun 1887, di sebuah lombong bernama Lombong Groundhog yang terletak di Colorado, Amerika Syarikat, semasa era kemuncak perlombongan emas di Colorado. Mempunyai ketinggian 12 cm dengan berat sekitar 263 gram, Ram's Horn dianggap sebagai penemuan emas paling tulen setakat ini berikutan bentuknya.

Walaupun begitu, berikutan keunikannya yang hanya ada satu dalam dunia - penyelidik tidak berani melakukan sebarang kajian terhadap logam berharga itu.

Minat untuk mengetahui bagaimana bongkah emas itu boleh terbentuk sedemikian rupa terpaksa dipendamkan penyelidik, kerana ketiadaan teknologi yang membolehkan mereka mengkaji emas itu tanpda merosakkannya.

Atas sebab itu, pihak yang bertanggungjawab menemuinya mengambil keputusan untuk menyerahkan emas itu kepada Muzium Mineral dan Geologi Universiti Harvard untuk menyimpannya, selepas dibeli oleh seorang alumni Harvard bernama Albert C. Burrage.

Semasa ditemui dan ditimbang beratnya - harganya dianggarkan $160 pada waktu tersebut. Nilai tersebut seandainya dihitung semula dengan kadar inflasi lebih kepada $4500 atau sekitar RM18,800.

Bagaimanapun, nilai emas yang memuncak sekarang menyebabkan harganya sudah tentu melonjak lebih tinggi. Berapakah harganya ketika ini? Terpaksa dirahsiakan atas sebab faktor keselamatan.

Pada bulan Februari tahun 2018, pihak Universiti Harvard membuka cadangan kepada wakil penyelidik daripada Miami University of Ohio, untuk cuba mencari jalan mengkaji emas tersebut dengan teknologi sedia ada.

Tawaran serta cabaran itu disambut dengan tangan terbuka oleh kumpulan penyelidik di universiti tersebut. Bagi mendapatkan bantuan kepakaran yang memungkinkan kajian tanpa mencacatkan logam berharga itu, Miami University of Ohio meminta bantuan daripada Makmal Nasional Los Alamos yang terletak di New Mexico.

Sejarah Makmal Nasional Los Alamos yang panjang dengan penglibatan mereka dalam banyak projek rahsia kerajaan Amerika Syarikat, membolehkan mereka menyediakan teknologi yang diperlukan - dengan kepakaran mereka dalam bidang kajian neutron dan nuklear bakal dicabar.

Apa yang membuatkan penyelidikan itu sukar adalah kerana setakat ini, belum ditemui mana-mana objek daripada emas mempunyai bentuk yang sama. Emas berbentuk wayar itu merupakan satu kertas kosong yang baru pada semua penyelidik.

Bagi membolehkan kajian terhadap emas itu dilakukan tanpa mengubahnya, satu-satu teknologi yang memungkinkannya adalah dengan menggunakan pemecut partikel atau 'particle accelerator.'

Oleh sebab itulah kemahiran Los Alamos ditagih, kerana mereka mempunyai kepakaran mengendalikan sebuah pemecut partikel berpuluh tahun lamanya. Sebuah pemecut partikel yang dinamakan LANSCE atau Los Alamos National Service Centre Accelerator digunakan bagi melihat bahagian dalaman emas itu.

Dibina lebih 30 tahun lalu bagi kegunaan ketenteraan dan persenjataan, LANSCE yang mempunyai saiz lebih 800 meter keseluruhannya menembak proton dan neutron, mendapati wujud campuran emas dan aloi perak di dalamnya pada kadar 70% emas dan 30% perak.

Penemuan yang lebih unik mendapati logam emas itu dibuat hanya dengan gabungan beberapa bongkah partikel emas dan perak berbentuk kristal, berbeza dengan emas dan perak lain yang mempunyai gabungan partikel emas dan perak lebih halus.

Dengan membandingkan teknologi melahirkan perak tiruan atau sintetik berbentuk wayar yang pernah dijalankan sebelum itu oleh penyelidik, mereka melakukan perbandingan dalam kadar kepadatan partikel di antara emas berbentuk wayar Ram's Horn dan logam perak berbentuk wayar yang dibiakkan.

Perbandingan yang dijalankan mendapati logam perak berbentuk wayar mempunyai kadar kepadatan partikel berbentuk kristal yang lebih tinggi dan lebih kecil saiznya, menandakan berlakunya proses pembentukan dalam tempoh yang lebih cepat.

Partikel di dalam Ram's Horn pula lebih besar kristalnya, disebabkan oleh proses pembentukan yang lebih panjang serta kondisi emas sendiri yang tidak mudah bertindak balas dengan ejen asing.

Hasil kajian yang dijalankan bakal membantu penyelidik khasnya mereka dalam bidang geofizik, untuk memahami bagaimana emas boleh terbentuk. Penyelidik dalam kajian bahan serta kejuruteraan pula dapat lebih memahami sifat logam emas berbentuk wayar ini, serta kesesuaian penggunaan logam serupa dalam teknologi sedia ada.

Buat masa sekarang, laporan penuh penyelidikan yang telah berjaya dijalankan belum lagi diterbitkan sepenuhnya. Sambil menunggu, apa kata anda fahamkan kenapa daerah Kuala Pilah di Negeri Sembilan menjadi syurga bagi peminat barangan perhiasan yang diperbuat daripada emas.


Kisah Perkampungan yang Melarang Penduduknya Melahirkan Anak - Mafi Dove

Sebuah kampung bernama Mafi Dove di selatan Ghana, adalah rumah kepada hampir 5,000 orang penduduk. Namun, hampir kesemua daripada mereka tidak dilahirkan di kampung itu.

Ini kerana kepercayaan kuno bahawa melahirkan anak di kampung itu akan membangkitkan kemarahan tuhan-tuhan mereka. Oleh itu, ibu yang sarat mengandung akan bergegas ke kampung-kampung berhampiran untuk melahirkan anak mereka.

Seperti kebanyakan komuniti lain di Ghana, Mafi Dove mempunyai pelbagai adat dan tradisi yang diturunkan sejak daripada zaman dahulu lagi. Selain daripada beberapa larangan kecil, kampung ini terus menguatkuasakan tiga peraturan utama yang dilihat dunia sebagai sesuatu yang unik.

Salah satu perkara pertama yang anda akan perhatikan apabila melawat Mafi Dove ialah ketiadaan haiwan. Selain daripada burung liar yang terbang di atas, hampir tiada seekor haiwan pun yang berada di kampung ini.

Menternak atau membela haiwan di sini adalah dilarang sejak daripada dahulu lagi dan peraturan itu mungkin tidak akan berubah dalam masa terdekat. Apa yang menariknya, membawa masuk haiwan ke dalam kampung dan menyembelihnya pada hari yang sama adalah dibenarkan.

Perkara kedua yang anda dapati di kampung Mafi Dove ini adalah kurangnya tanah perkuburan. Apabila salah seorang penduduk mati, mayat mereka akan dibawa ke tanah perkuburan perkampungan berhampiran.

Perkara ketiga dan terakhir ialah, hampir semua penghuni di Mafi Dove tidak dilahirkan di sini. Ini kerana melahirkan anak merupakan pantang larang kampung itu.

Oleh itu, wanita yang sarat mengandung akan dibawa ke kampung berhampiran atau bandar berdekatan. Mereka akan tinggal di sana sehingga melahirkan anak dan jatuhnya tali pusat bayi mereka. Selepas itu barulah mereka dibenarkan untuk pulang ke Mafi Dove.

Oleh kerana kelahiran bayi pramatang akan meningkatkan risiko seseorang wanita itu melanggar pantang larang di Mafi Dove, tidak hairanlah sekiranya ibu yang hamil dihantar keluar daripada kampung satu atau dua bulan sebelum mereka dijadualkan untuk bersalin.

Lebih malang lagi ialah, terdapat kes di mana wanita yang sarat mengandung terpaksa dibawa keluar daripada kampung walaupun dalam keadaan kesakitan atau bayi menderita akibat komplikasi kelahiran.

Pantang larang pelik Mafi Dove ini ada kaitannya dengan pengasas kampung itu, seorang pemburu bernama Togbe Gbewofia Akiti. Menurut orang-orang tua di kampung itu, kisah itu bermula ketika Akiti mula-mula menjejakkan kaki di tanah di mana terletaknya Mafi Dove.

Akiti terdengar suara dari langit yang memberitahunya bahawa tanah itu adalah tempat suci. Sekiranya dia dan orang-orangnya ingin menetap di sana, mereka haruslah mematuhi tiga peraturan iaitu tiada binatang ternakan, tiada pengebumian dan tiada kelahiran anak.

Penduduk-penduduk Mafi Dove mendakwa, disebabkan mereka mematuhi pantang larang itu maka kampung mereka bebas daripada pertumpahan darah, jenayah dan sebagainya. Walaupun menyembelih haiwan dan wanita datang haid boleh berlaku di kampung itu tetapi mereka berbangga dengan pantang larang yang dikenakan.

Namun, orang-orang tua kampung itu berkata ia adalah mustahil untuk mencegah kelahiran bayi di situ seratus peratus. Mereka mengaku bahawa terdapat sebilangan kes kecil bayi dilahirkan di kampung itu.

Walau bagaimanapun, kes terpencil sebegini harus ditangani dengan betul agar tidak menaikkan kemarahan tuhan-tuhan mereka. Keluarga ibu yang melahirkan anak itu perlu memaklumkan kelahiran itu supaya orang-orang tua dapat melakukan ritual bagi membersihkan kampung itu dan menyenangkan tuhan-tuhan mereka.

Walaupun melahirkan anak adalah dilarang tetapi mereka yang tidak sengaja tidak pernah dihukum oleh masyarakat setempat. Mereka percaya bahawa jika ibu-ibu melanggar peraturan kuno ini, risiko adalah tinggi untuk mereka melahirkan bayi tidak normal. Namun, setakat ini tiada rekod bahawa bayi yang dilahirkan dalam kampung itu cacat atau tidak normal.

Klinik bersalin di pinggir kampung Mafi Dove yang baru dibina

Dalam beberapa tahun kebelakangan ini, semakin ramai wanita telah mencabar pantang larang ini dan menuntut supaya bayi mereka dilahirkan di kampung itu tanpa disisih masyarakat tetapi golongan orang-orang tua masih tidak bersetuju.

Golongan orang-orang tua di sana percaya bahawa menghormati tradisi lama adalah penting untuk memastikan keselamatan dan kemakmuran kampung Mafi Dove dan penduduknya terjamin.

Walaupun berkeras, golongan orang tua Mafi Dove berkompromi dan bersetuju untuk membina sebuah klinik bersalin di pinggir desa supaya wanita mengandung dapat melahirkan bayi tidak jauh daripada rumah mereka.


Bahaya Dan Mitos Peramping Pinggang (Korset) Yang Didakwa Dapat Kecilkan Dan Kuruskan Badan

Tak perlu dijelaskan lagi, semua orang tahu bahawa menurunkan berat badan adalah sesuatu yang sangat sukar!

Menjaga pemakanan dan bersenam secara berterusan adalah 2 perkara penting dalam melakukannya tetapi ia merupakan yang paling tidak disukai kebanyakan orang.

Jadi, apabila golongan hawa mendengar sesuatu yang dapat menjamin kelangsingan badan terutamanya di bahagian pinggang dalam hanya beberapa minggu tanpa berusaha, sudah tentu mereka akan teruja.

Jadi, kemunculan "latihan pinggang" atau "waist training" membuatkan wanita seolah-olah hilang akal.

Ia melibatkan pemakaian baju seperti korset (seperti di abad ke-16) untuk merapatkan bahagian teras, pinggul, dan belakang badan anda.

Caranya adalah dengan memakainya pakaian ini untuk tempoh tertentu setiap hari dan akhirnya badan anda akan "membentuk" menjadi lebih ramping dengan sendirinya. waktu setiap hari, dan akhirnya, badan anda "membentuk" dirinya menjadi seorang yang lebih ramping.

Dan disebabkan pengaruh ramai selebriti yang memakai alat ini terutamanya keluarga Kardashian dan juga beberapa nama-nama terkenal di Malaysia, ramai wanita yang berharap mendapatkan bentuk badan yang menawan dengan memakai korset.

Namun, apakah sebenarnya istilah latihan pinggang ini dan lebih penting, adakah ia selamat serta berkesan seperti yang didakwa?

Tetapi apa sebenarnya latihan istilah pinggang dan yang lebih penting, adakah ia selamat dan berkesan seperti yang dikatakan orang?

Apabila anda memakai peranti berusia 500 tahun ini, pelbagai risiko kesan buruk akan berlaku. Antaranya adalah:

Memakai peramping pinggang untuk jangka masa yang panjang boleh membahayakan organ anda dan menyebabkan kerosakan kekal.

Ia juga akan mengehadkan aliran darah dan oksigen ke organ penting anda yang boleh membawa kepada dan kesukaran bernafas.

Malah, menurut Dr. Christopher Ochner, pakar penurunan berat badan dan pemakanan di Hospital Gunung Sinai terdapat kes di mana sesetengah wanita pengsan kerana memakainya terlalu lama.

Peramping pinggang akan memanaskan suhu teras dan boleh menyebabkan peluh berlebihan. Ini bermakna anda akan kehilangan berat air dalam badan dan berisiko untuk mengalami dehidrasi.

Peramping pinggang juga menekan di bahagian dada anda, meningkatkan peluang untuk pedih ulu hati dan senak.

Bukan sahaja ia boleh menyebabkan kesakitan, tetapi asid refluks yang berulang-ulang dapat menyebabkan kerosakan jangka panjang dengan mengikis dinding esofagus anda.

Memakai peramping pinggang yang dibalut rapat dan ketat di pinggang anda selama berjam-jam boleh menyebabkan kerengsaan dan ruam.

Ia juga akan menyebabkan lebam-lebam yang mana dalam kes teruk, lebam akan berlaku pada bahagian teras badan anda.

Malah, pakar-pakar mengatakan ia langsung tidak memberikan hasil. Menurut Dr. Christopher Ochner, membuang lemak atau mengecilkan bahagian badan tertentu adalah tidak wujud dan sesuatu yang mustahil.

Jika anda "menekan" perut anda, kesemua lemak yang ada akan kembali ke tempat asal sebelum peramping pinggang dipakai, tak kiralah berapa lama pun anda memakainya.

Ya, ada di antara mereka yang tidak mengalami sebarang kesan sampingan dengan memakai peramping pinggang. Namun untuk mendapatkan hasil seperti mengecilkan pinggang dan kurangkan berat badan, ia tidak akan berlaku.

Pembentuk badan ini tidak akan memberikan kesan yang kekal seperti mana yang anda mahukan. Apa yang anda lakukan sebenarnya adalah menekan lemak anda masuk ke tempat lain, dan bukannya menghilangkannya.

Ia mungkin berhasil untuk membuatkan anda kelihatan kurus dan ramping semasa memakainya, tetapi ia tidak akan berkekalan. Dan mustahil untuk anda memakainya 24 jam sehari.

Ingat, pembakaran lemak hanya berlaku dari dalam dan bukannya dari luar dengan memakai korset atau menyapu krim "kurus" yang dijual di pasaran.

Jika anda benar-benar ingin badan yang kurus dan ramping, lakukan 2 perkara yang dinyatakan di atas iaitu menjaga pemakanan dan menjalani kehidupan sihat dengan bersenam.


Huawei Bakal Lancarkan Sistem Operasi Sendiri - HongMeng OS

Memandangkan masalah yang dihadapi oleh Huawei sejak kebelakangan ini berkenaan dengan sekatan oleh Amerika Syarikat, adalah tidak menghairankan untuk mengetahui bahawa syarikat gergasi China ini sedang membina sistem operasi bagi menggantikan Android oleh Google.

Sistem operasi tersebut diberi nama HongMeng dan kini berada dalam fasa percubaan. Jika larangan ke atas Android masih kekal, maka HongMeng akan menjadi program perisian pilihan bagi telefon pintar Huawei akan datang.

Walaupun masih belum rasmi, Huawei terpaksa mencari jalan alternatif untuk produk akan datang disebabkan oleh larangan yang dikenakan oleh Amerika Syarikat.

Mesej Twitter yang disiarkan oleh akhbar berbahasa Inggeris milik China iaitu China Global Times menyatakan: "Sistem Operasi telefon pintar Huawei yang dikembangkan sendiri, dilaporkan sebagai "HongMeng OS", sedang diuji dan secara beransur-ansur akan menggantikan sistem Android.".

Dan terdapat dakwaan bahawa HongMeng OS akan digunakan untuk telefon pintar Huawei Mate 30 akan datang.

Menurut Huawei Central, HongMeng adalah satu usaha bebas sepenuhnya yang sedang dalam pembangunan aktif sejak tahun 2012.

Richard Yu, Ketua Pegawai Eksekutif Kumpulan Perniagaan Pengguna Huawei baru-baru ini dilaporkan telah menyebut bahawa sistem operasi Pelan B asal Huawei akan digunakan pada telefon, komputer, TV, kereta dan wearable menjelang penghujung tahun 2019.

Dia mengatakan bahawa ia berdasarkan Android atau sama dengan Android, jadi orang ramai mengandaikan bahawa ia masih berfungsi dengan aplikasi Android terkini.

Apa yang kekal menjadi tanda tanya adalah betapa pantas Huawei mampu menggunakan dan memasarkan sistem ini memandangkan Google terpaksa memutuskan hubungan perniagaan dengan syarikat ini.


6 Kafe Hipster Pelik di Korea Selatan Wajib Dikunjungi Kaki Melancong

Kafe-kafe "hipster" adalah perkara biasa yang kita lihat hari ini. Hampir setiap pusat bandar mempunyai kafe hipster dengan pelbagai tema yang menarik. Ia menjadi tempat kegemaran bagi pasangan bercinta atau mereka yang gemarkan berswafoto kerana latar belakangnya yang cantik.

Walaupun begitu, tahukah anda bahawa Korea Selatan boleh dikatakan pusat kepada kafe hipster?. Di sana terdapat begitu banyak kafe yang menarik, unik dan pelik. Berikut adalah senarai beberapa antara kafe hipster paling unik dan pelik di Korea Selatan.

Beberapa kafe berkonsep begini direka untuk membuatkan anda merasa seolah-olah anda sedang makan dalam dunia kartun. Kafe yang sangat sesuai dimuatkan dalam instagram ini membolehkan anda melangkah ke dunia yang dikelilingi persekitaran dua dimensi.

Segala-gala benda yang terdapat di kafe ini seperti dinding, kerusi dan pinggan mangkuk telah dirancang dengan telili supaya kelihatan seperti kartun dua dimensi. Barang dan hiasan dalam kafe ini dicat dengan warna putih dan garisan hitam untuk memberikan kesan yang nyata.

Konsep kafe ini diilhamkan oleh drama Korea "W" lakonan Lee Jong-suk dan Han Hyo-joo. Dalam drama itu, watak-watak itu bertembung antara dua dunia sebenar dan dunia fiksyen kartun. Usaha pemilik dan artis yang menjayakan kafe ini membuatkan pengunjung terngaga sepanjang masa. (sumber)

Lebih kurang 10km di sebelah timur Seoul terletaknya Dreaming Camera Café, bangunan dua tingkat yang berbentuk seperti sebuah kamera Rolleiflex. Di dalamnya adalah sebuah kedai kopi dan sebuah muzium kamera kecil.

Kafe unik ini adalah satu-satunya yang seumpama ini dan benar-benar seperti sebuah mimpi, apatah lagi apabila ia terletak dikawasan desa yang indah. Jika anda seorang yang sukakan kopi dan fotografi, Dreaming Camera Café adalah tempat yang wajib anda kunjungi.

Idea rekaan kafe itu diilhamkan oleh bekas juruterbang helikopter Angkatan Tentera Udara Korea Selatan. Dia memang meminati bidang fotografi dan ingin membangunkan satu tempat di mana keluarganya boleh berehat dan menenangkan fikiran.

Kepada peminat kamera kecil dan vintage, kafe ini adalah tempat yang paling sesuai untuk anda kunjungi sambil menikmati kopinya yang enak. (sumber)

Kafe seterus mungkin akan membuatkan anda lebih terkejut berbanding kagum. Di Korea, terdapat kafe yang bertemakan najis. Walaupun ia mungkin kedengaran jijik dan tidak menyelerakan tetapi kafe ini sebenarnya agak cantik dan menawan.

Di Kafe Ddo-Ong ini, kopi mereka disediakan dalam bekas cawan yang berbentuk seperti tandas duduk. Selain itu, mereka juga menyediakan makanan sampingan berbentuk atau bertemakan najis. (sumber)

Maka tidak hairanlah sekiranya kafe ini mempunyai dekorasi yang dipenuhi najis dan tandas. Pasu bunganya berbentuk mangkuk tandas, manakala dindingnya pula dipenuhi lukisan najis.

Di Malaysia, anda pasti pernah mendengar atau melawat kafe yang bertemakan haiwan peliharaan seperti kucing. Kafe bertemakan haiwan peliharaan ini adalah perkara biasa dan banyak terdapat di seluruh dunia.

Walau bagaimanapun, Kafe Blind Alley di Korea Selatan ini cuba membuat kelainan apabila memperkanalkan kafe bertemakan haiwan selain kucing atau anjing iaitu rakun.

Seperti kafe lain, kafe ini mempunyai pengkhususan dalam kopi dan kek yang enak. Pengunjung kafe ini dapat bermain-main dengan rakun yang ditempatkan dalam bilik berasingan, agar haiwan itu tidak memakan makanan yang disediakan untuk pelanggan.

Walaupun rakun pada dasarnya adalah haiwan nocturnal (aktif pada waktu malam), namun rakun di kafe ini ada yang aktif pada waktu siang untuk bermanja dengan para pengunjung. (sumber)

Kafe Get & Show di Seoul ini merupakan tempat terbaik bagi mereka yang menyukai Lego kerana kafe ini adalah bertemakan permainan itu. Kafe ini mempunyai koleksi Lego yang sangat banyak. Selain itu, kafe ini juga menyediakan mesin layan diri yang menjual Lego untuk pelanggan.

Selain menikmati kopi yang enak di kafe ini, pelanggan juga boleh menjadi kreatif dengan bermain permainan Lego. Kafe ini dipenuhi dengan patung, istana, rumah dan watak-watak terkenal yang diperbuat daripada Lego.

Malah, makanan di sini seperti coklat dan biskut juga dihasilkan berbentuk permainan terkenal daripada Denmark ini. Pengunjung kafe ini pasti dapat mengimbau semula kenangan zaman kanak-kanak mereka. (sumber)

Kafe Thanks Nature ini adalah satu lagi kafe yang bertemakan haiwan. Namun, ia bukanlah haiwan peliharaan seperti kucing atau anjing tetapi haiwan ternakan biri-biri.

Pemilik kafe yang menempatkan dua ekor biri-biri comel ini ingin membawakan suasana alam semula jadi ke bandar sebagai salah satu cara untuk mendapatkan ketenangan. Biri-biri yang diberi nama "Honey" dan "Sugar" ini ditempatkan dalam kandang bersebelahan tempat duduk pelanggan.

Kafe yang terletak berhampiran kampus Universiti Hongik di kejiranan Hongdae ini juga dipenuhi dengan pelbagai hiasan seperti patung, gambar dan permainan biri-biri. (sumber)


Ini Kehebatan 5G Yang Membuatkan Amerika Syarikat Dan China Bergaduh

Dengan peperangan teknologi yang semakin jelas ketika ini, masih ramai yang kabur tentang 5G. Apa yang hebat sangat tentang 5G sehinggakan dua kuasa besar dunia bertarung antara satu sama lain?

Anda mungkin fikir bahawa 5G adalah seperti 4G, tetapi hanya sedikit lebih laju. Sebenarnya, ia jauh lebih laju berbanding 4G.

Teknologi baru 5G menjanjikan perubahan dalam hidup kita dengan menghubungkan berjuta-juta peranti dan membolehkan segala-galanya menjadi kenyataan daripada kereta tanpa pemandu hinggalah kepada rumah pintar.

Dengan kelajuan sehingga 20 kali ganda lebih pantas daripada 4G yang kebanyakan kita gunakan sekarang, teknologi kilat 5G akan mempercepat dan sambungkan segala-galanya.

Sebagai contoh, untuk memuat turun filem berdurasi 2 jam, 3G akan mengambil masa kira-kira 26 jam. Bagi 4G, anda perlu menunggu selama 6 minit.

Tetapi dengan 5G, anda tidak sempat untuk bangun dan menyediakan popcorn anda kerana muat turun anda akan siap dalam masa 3.6 saat.

Cuba bayangkan, tempoh masa yang anda ambil untuk putuskan filem mana yang anda ingin muat turun adalah lebih lama berbanding tempoh masa untuk memuat turunnya!

Dan tidak, 5G bukan hanya mengenai kelajuan. Ia merupakan pengubah kepada segala-galanya. Dengan teknologi ini, kita mungkin akan mempunyai bandar-bandar di mana semua perkara berkomunikasi antara satu sama lain.

Sebagai contoh, para doktor boleh melakukan pembedahan secara jarak jauh dari bahagian dunia yang lain.

Dan bolehkah anda bayangkan sebuah kehidupan di mana video anda tidak pernah tersekat dan panggilan telefon yang tidak pernah putus?

Tidak dapat disangkal lagi bahawa teknologi 5G sangat menakjubkan. Namun persoalannya, mengapa China dan Amerika Syarikat berebut-rebut dan mengambil berat tentangnya?

Apabila A.S memenangi perlumbaan 4G pada awal dekad ini, ia memberikan rangsangan hampir RM400 bilion kepada KDNK mereka.

Sekiranya A.S menang, ia akan mewujudkan anggaran 3 juta pekerjaan dan menambah kira-kira RM2 trilion kepada KDNK sedia ada.

Jumlah ini tersangatlah besar dan jika dibandingkan dengan KDNK Malaysia pada tahun 2018 iaitu sebanyak RM1.49 trilion, nilai yang bakal dijana oleh 5G sahaja adalah lebih tinggi.

Dan sudah tentu, ia bukan sahaja melibatkan wang yang banyak dan kemampuan untuk anda memuat turun filem Avengers semata-mata.

Ia juga berkait rapat dengan kuasa. Ini kerana apabila sesebuah negara itu mengawal 5G, mereka juga mempunyai akses kepada setiap perkara yang semua orang lakukan dalam talian.

Ini secara harfiahnya bermakna segala-galanya yang kita lakukan akan dikawal oleh mereka kerana hampir kesemua perkara pada hari ini dilakukan dalam talian.

Dalam perlumbaan ini, teknologi 5G yang terhebat dihasilkan oleh syarikat gergasi China iaitu Huawei.

Bagi kebanyakan orang, Huawei mungkin paling dikenali sebagai pembuat telefon.

Tetapi, ia juga merupakan pemain utama dalam membina infrastruktur untuk semua komunikasi kita pada hari ini.

Dan disebabkan syarikat ini adalah syarikat China, banyak kerajaan tidak percaya akan keselamatan teknologi ini.

Para pengkritik bimbang bahawa dengan membiarkan China membina 5G, ini bukan sahaja akan membolehkan mereka mengintip bahkan mematikan aliran data yang kita bakal bergantung.

Cuba bayangkan, jika Huawei menjadi pembekal 5G terkemuka di dunia, maka China boleh mengintip sesiapa sahaja.

Dan perkara ini adalah sangat tidak menyenangkan bagi A.S, kerana ini adalah perkara yang mereka juga ingin lakukan.

Walaupun A.S sedang membina teknologi 5G sendiri, namun 5G oleh China sudah terlalu jauh meninggalkan mereka dan sukar untuk dikejar.

Ia seperti persaingan pada satu ketika dahulu di antara DVD dan CD. Dan jika anda tertanya-tanya apakah itu CD, itulah tahap teknologi 5G milik A.S ketika ini.

Jadi, ini adalah satu perlumbaan di mana ramai orang telah mengatakan bahawa A.S sudah tewas.

Akan tetapi, negara Uncle Sam ini bernasib baik kerana mempunyai pemerintah yang cukup gila yang sanggup main kotor.

Presiden Donald Trump telah menandatangani perintah eksekutif mengharamkan syarikat A.S daripada menggunakan peralatan telekomunikasi yang dianggap sebagai ancaman kepada keselamatan nasional.

Dan ini merupakan serangan langsung terhadap China dan syarikat gergasinya Huawei.

Oleh ketika mana serangan A.S. terhadap syarikat itu sudah pon menyebabkan kesan domino yang besar, rangkaian mudah alih terbesar U.K mengeluarkan Huawei dari pelancaran 5Gnya, manakala 3 pengendali mudah alih Jepun telah berhenti mengambil pesanan atau melewatkan pelancaran telefon Huawei baru.

Donald Trump dapat melihat bahawa A.S tidak akan memenangi perlumbaan ini, jadi dia terpaksa menggunakan helah yang licik.

Dia mungkin tidak begitu arif tentang 5G namun Trump tahu bagaimana untuk melengahkan pihak lawan.

Mungkin ada pihak yang tidak menyalahkan Donald Trump sepenuhnya kerana A.S kelihatan tidak mempunyai cara lain untuk memenangi perlumbaan 5G ni.

Ini kerana A.S tidak akan dapat memiliki 5G dalam masa terdekat, melainkan jika mereka berpura-pura untuk memilikinya.

Ketika ini, syarikat telekomunikasi A.S iaitu AT&T memaparkan logo 5G palsu pada iPhone dan iPAd.

Syarikat itu menyatakan bahawa ikon terbaru itu akan kelihatan apabila pengguna memuat turun versi beta terbaru Apple iaitu iOS 12.2

Namun, ia bukanlah 5G sebenar. AT&T hanya menukar nama rangkaain 4G LTE Advanced mereka kepada 5GE dan "E" tersebut bermaksud evolusi.

Jadi, A.S mungkin mempunyai peluang untuk memenangi perlumbaan ini dengan cara yang mereka lakukan sebelum ini, iaitu mencipta pemalsuan.

Kuasa manakah yang akan terlebih dahulu menjadi penyedia 5G di dunia? Dan apakah kesan buruk yang dibawa oleh teknologi hebat ini?

Baca artikel ini untuk mengetahui selanjutnya: 5G : Teknologi Masa Depan Yang Membahayakan Kesihatan


Kisah Kampung Gotham dan Bagaimana Namanya Diabadikan Dalam Filem Batman

Nama Gotham begitu sinonim dengan adiwira ciptaan DC Universe iaitu Batman. Walaupun digambarkan sebagai sebuah bandar fiksyen dalam kisah Batman, tempat yang bernama Gotham sebenarnya memang benar-benar wujud di dunia ini.

Gotham sebenarnya adalah sebuah kawasan perkampungan kecil yang terletak di Selatan Nottinghamshire. Di sini, penduduknya tidak begitu ramai dan terdapat sebuah gereja dan beberapa buah kedai. Kehidupan di kampung ini juga sangat tenang, berbeza sekali dengan kehidupan yang digambarkan dalam kisah Batman yang penuh dengan jenayah dan korupsi.

Untuk makluman juga, perkataan Gotham ini disebut sebagai "goat-um" yang bermaksud kampung kambing dan bukannya "goth-em" seperti yang disebut dalam filem Batman yang menganggap bandar Gotham sebagai rumahnya.

Bandar Gotham dalam kisah Batman juga digambarkan sebagai sebuah bandar metropolis yang sibuk, berlainan sekali dengan kehidupan di kampung Gotham yang dianggap sebagai kawasan penempatan kecil di pinggir Nottinghamshire. Lalu bagaimanakah nama kampung Gotham ini boleh diabadikan dalam kisah adiwira Batman?

Segalanya berkait dengan sebuah kisah lagenda yang berlaku pada awal abad ke 18. Pada ketika itu Raja England iaitu King John sedang dalam perjalanan ke Istana Nottingham. Untuk ke sana, baginda dan rombongannya perlu melalui sebuah kawasan kampung Gotham yang dianggap sebagai jalan terpantas.

Pada masa tersebut, mana-mana jalan yang dilalui oleh Raja secara rasminya akan dijadikan sebagai jalan raya awam. Dalam erti kata lain, kawasan yang dilalui Raja secara automatiknya akan berpindah milik kepada Raja tersebut. Oleh itu, segelintir pemilik tanah di Gotham khuatir mereka akan kehilangan hak terhadap tanah mereka.

Selain itu, terdapat juga ura-ura yang mengatakan King John bukan sahaja akan melintasi kawasan Gotham tetapi Baginda juga mempunyai perancangan membina sebuah rumah persinggahan atau istana di tanah Gotham. Penduduk tempatan semestinya tidak menghendaki perkara ini daripada terjadi.

Pada suatu hari, penduduk disini telah mengadakan mesyuarat dan membuat perancangan rapi bagi menghalang Raja England melalui kawasan mereka, seterusnya mengelakkan tanah mereka berpindah milik kepada Raja. Halu, terhasillah idea untuk mencipta sebuah penyakit palsu.

Penyakit palsu yang dicipta ini tidak diberikan sebarang nama. Namun, penduduk mendakwa ianya sangat mudah berjangkit antara manusia umpama penyakit chicken pox. Pesakit pula dikatakan akan mempunyai sakit mental sehingga akan melakukan pelbagai perkara yang pelik.

Sebelum Raja England tiba di Gotham, Baginda terlebih dahulu telah menghantar pegawainya ke kawasan ini untuk memastikan kawasan ini selamat. Pegawai yang dihantar ini bertugas untuk memastikan penduduk kampung sudah membuat persiapan yang sepatutnya untuk menyambut ketibaan Raja.

Apabila pegawai Raja ini tiba di kampung ini, beliau terlihat segelintir penduduk kampung ini kelihatan mempunyai penyakit mental dan melakukan perkara-perkara yang pelik seperti cuba melemaskan ikan dan membina pagar keliling padang untuk mengelakkan burung daripada terbang keluar.

Nampaknya tipu helah penyakit gila ini berhasil. Pegawai Raja ini kemudiannya pulang dengan ketakutan apabila melihat penyakit pelik yang menjangkiti penduduk kampung ini. Akhirnya Raja telah membatalkan perancangan untuk melalui Gotham kerana khuatir akan mendapat penyakit tersebut.

Kisah mengenai kisah penduduk Gotham membuat tipu helah bagi menghalang kedatangan Raja ini akhirnya diperturunkan daripada generasi ke generasi seterusnya. Malah, kisah mengenainya turut dimuatkan dalam sebuah buku yang bertajuk Merry Tales of the Mad Men of Gotham yang diterbitkan pada tahun 1565.

Tiga abad berikutnya, pada tahu 1807, seorang penulis dari Amerika Syarikat bernama Washington Irving telah melancarkan siri tulisan satira bertajuk Salmagundi papers dimana beliau kerap kali menyindir budaya dan kehidupan di bandar New York. Malah, beliau turut menggelarkan bandar New York sebagai "Gotham" berdasarkan  kisah lagenda "kebodohan" penduduk kampung Gotham.

Selama bertahun lamanya, akhirnya panggilan Gotham melekat dan menjadi sangata sinonim dengan bandar New York. Malah, perkataan "Gotham" itu sendiri telah digunakan oleh beberapa buah kedai. Malah, terdapat juga Gotham Center for New York City History, sebuah institusi penyelidikan dan pendidikan yang memfokuskan kepada kajiansejarah dan kehidupan di New York.

Perkaitan antara kampung Gotham dan New York dengan Batman hanya dicatatkan pada tahun 1996 dalam sebuah kisah yang bertajuk "Cityscape", karya Dennis O'Neill  dalam komik The Batman Chronicles #6.

Dalam kisah ini, watak penjahatnya telah merancang untuk membina sebuah pusat tahanan dalam hutan yang menempatkan penjenayah lain lain. Pusat tahanan ini telah dinamakan Gotham sempena nama kampung Gotham dimana penduduknya dikatakan mempunyai masalah mental, sama seperti penjenayah dan penjahat yang dipenjarakan itu.

Selama bertahun lamanya, Pengerusi Gotham Parish Council telah berusahan mendapatkan pengiktirafan bagi kampung Gotham daripada bandar New York. Walaupun usaha tersebut tidak berjaya, Datuk Bandar New York telah menghantar surat kepadanya yang mengakui hubungan budaya dan sejarah antara kedua-dua tempat tersebut.

Kisah lagenda Gotham dan kaitannya dengan Batman dipaparkan melalui sebuah arca yang dibina di tengah kawasan Gotham. Arca tersebut juga berfungsi sebagai penunjuk arah angin dan mempunyai hiasan riben padanya sebagai simbolik kisah King John yang ingin melawat kawasan ini suatu ketika dahulu.

Selain itu, terdapat juga replika Batman yang dapat dilihat pada arca yang dibangunkan ini.